text:
Hari uburyo umuntu yakwirinda ibibazo bijyana n’inkari, ariko by’umwihariko indwara zibasira urwungano rw’inkari zikunze kugaragara cyane ku bagore. Gukurikiza amabwiriza yoroshye birahagije kugira ngo umuntu abe yakwirinda izo ngorane.Urubuga rwa internet, www.e-sante.fr, rugaragaza inama umuntu ashobora gukurikiza maze bikarinda urwungano rw’inkari guhungabana.
Dore izo nama:
-Niba wumvise ushaka kwihagarika, witinda, jya kwitunganya. Ubu buryo butuma inkari zidatinda mu ruhago, ari byo bishobora gutuma microbes ziyongera zikaba zateza indwara urwungano rw’inkari. Gutinda kujya kwihagarika kandi wimunyamunya kugira ngo inkari zidasohoka bishobora kugutera ingorane z’uko utwifungo tw’uruhago dushobora gukomera, maze kwihagarika bikajya bikugora ku buryo inkari zitinda gusohoka kandi wifuza kwihagarika.
-Uzajye wiha igihe cyo kwihagarika. Jya aho ugomba kwihagarika, nurangiza ubikore mu mutuzo (en douceur). Ntugahatirize kuko bishobora kwangiza imwe mu myanya y’urwungano. Menya ko muri rusange umuntu yajya kwihagarika hagati y’inshuro esheshatu n’umunani ku munsi kugira ngo inkari zishire mu ruhago na rwo rubone agahenge ko kuruhuka, (izo nshuro zishobora kungana n’igihe cyo kuva ku isaha 1 kugeza kuri 2 mu kwezi).
-Ntugatindane inkari mu ruhago, nubwo waba wumva ko ari nkeya. Gutinda kwikiza uwo mwanda byongera udukoko dushobora kwangiza urwungano rw’inkari.
-Ntukabuzabuze/ntugahozahoze igitsina cyawe (stop pipi) ngo kireke kwihagarika kandi inkari zishaka gusohoka. Igikorwa nk’icyo ni ukwigirira nabi kuko bituma umwanda uhama mu ruhago.
-Ku bagore by’umwihariko, nyabuneka ni byiza kwihagarika igihe cyose murangije gukora imibonano mpuzabitsina.
-Ku bikoresho byifashishwa mu gihe cy’imihango y’abakobwa (impapuro cyangwa udutambaro byabugenewe) ni ngombwa kubihinduranya kugira ngo birinde ubukonje na bwo bushobora gutera ukwiyongera k’udukoko muri iyo myanya ndangagitsina.
-Ku bagore, ni byiza ko igihe ugirira isuku igitsina cyawe, wihanagura uva imbere ugana inyuma kugira ngo wirinde imyanda ishobora guturuka hanze ikinjiramo.
Gukurikiza izi nama bizatuma urwungano rw’inkari rukora neza mu mubiri wanyu.
Indi nama ni uko niba uramutse ubonye amaraso mu nkari wihagaritse, ukwiriye kwihutira kujya kwa muganga, kuko bishobora guterwa n’ibibazo bitandukanye birimo na kanseri y’impyiko.


c: text/html

text:
OPERATION CHAMPAGNE
Nk’uko tubikesha Major Ir Faustin Ntilikina wayoboraga Bataillon Commando Huye mu 1994, mu gitabo cye yise:”La prise de Kigali et la chasse aux réfugiés par l’armée du Général Paul Kagame” yasobanuye uko yayoboye igikorwa cyafunguye inzira yatumye abari mu mujyi wa Kigali bashobora gusohoka mu ijoro ryo ku ya 3 rishyira iya 4 Nyakanga 1994.
Aragira ati:
”Ku ya 1 Nyakanga 1994, mu gihe imirwano yakomezaga ahagana i Nyamirambo, FPR yateye agace k’amajyepfo k’umusozi wa Mont Kigali. Icyo gitero cyasakiranye bwa mbere n’abasirikare ba Bataillon Commando Huye bagera kuri 20 bari barakomerekeye ku rugamba bari bari muri iryo shyamba bategereje gutora agatege ngo basubire ku rugamba.(Inzego z’ubuvuzi za gisirikare zari zimaze kurengerwa n’inkomere nyinshi, kandi imirwano yaberaga ku nzira yonyine yari isigaye isohoka muri Kigali yacaga i Runda na Taba, yatumaga bigorana kujyana inkomere mu Ruhengeri na Gisenyi. Amabataillons yarwaniraga mu mujyi wa Kigali yari yaragiye atunganya ahantu ashobora kwegeranyiriza abarwayi bitewe n’uko urugamba rumeze).
Kurasana hagati y’abarwaza b’izo nkomere n’abasirikare ba FPR byatumye bimenyekana ko aho hantu hatewe. Nta bushobozi nari mfite bwo guhangana n’icyo gitero ku buryo buhagije no gusubiza inyuma umwanzi. Umukuru w’akarere k’imirwano, we yashoboye kubona abarikiri bagera kuri 50 abaha umwe mu bofisiye be, uwo niwe wahawe inshingano nini zo kurwana kuri ibyo birindiro bya nyuma byatumaga inzira ya 2 yo gusohoka mu mujyi wa Kigali ikomeza kuba ifunguye. (Kuva mu kwezi kwa Mata 1994 hagati, nyuma y’ifatwa rya Gatsata n’impinga z’umusozi wa Jali, ingabo za FPR zarasaga ku bahise bose ku muhanda hagati y’amahuriro y’imihanda ya Nyabugogo na Giticyinyoni. Kuva icyo gihe, kwinjira cyangwa gusohoka muri Kigali hakoreshwaga cyane umuhanda wa Nyamirambo-ikiraro cya Nyaruteja kiri ku mugezi wa Nyabarongo uciye kuri Mont Kigali. Uwo muhanda kandi niwo washoboraga gukoreshwa mu gihe Nyabugogo na Giticyinyoni byafatwa.)
Hakurya ya Nyabarongo muri Gitarama, guhera mu minsi mike imirwano yari imaze kwegera impinga za Runda na Gihara. Inzirabwoba zarwanaga inkundura ngo umuhanda Runda-Gihara ukomeze kuba ufunguye kuko niyo nzira yonyine yahuzaga Kigali no hanze yayo. Uwo munsi tariki ya 1 Nyakanga 1994, FPR yari yashoboye gushinga ibirindiro ku mpinga za Gihara no kohereza bamwe mu basirikare bayo ahagana kuri Nyabarongo, hakurya yo kwa Muvoma no mu Nzove. Ni ukuvuga ko umugezi wa Nyabarongo wonyine n’igishanga cyawo ari byo byonyine byatandukanyaga ingabo za FPR zari muri Gitarama n’izari muri Kigali. Ni ukuvuga ko umujyi wa Kigali wari umaze kugotwa. Bishatse kuvuga ko Inzirabwoba kugirango zisohoke muri Kigali zagombaga kubikora zirwana.
Etat-major y’Inzirabwoba yateguye igikorwa cyo gusohoka mu mujyi wa Kigali. Icyo gikorwa cyagombaga gushyirwa mu bikorwa mu ijoro ry’iya 4 rishyira iya 5 Nyakanga 1994 cyahawe izina rya OPERATION CHAMPAGNE. Abayobozi bakuru b’ingabo b’ingenzi bahawe amabwiriza n’uburyo icyo gikorwa cyagombaga kugenda kuva tariki ya 2 Nyakanga 1994. Icyo gikorwa cyateganyaga gupfumurira ahantu habiri. Aha mbere h’ibanze hari guca ku kiraro cya Nyaruteja ugana Runda-Gihara na Taba. Aha kabiri hari uguca ku kiraro cya Nyabugogo ukerekeza i Rushashi uciye mu Nzove. Kuri buri nzira hagenewe imitwe y’ingabo yagombaga gupfumura mu birindiro by’Inkotanyi igafungura inzira n’indi mitwe igomba gusigara inyuma ngo ikingire abaturage bashobore guhunga. Icyo gikorwa kandi cyateganyaga ko ingabo ziri muri icyo gikorwa zisuganya zimaze guca mu birindiro bya FPR zigashinga ibirindiro zikurikije ibirindiro by’izindi Nzirabwoba zari muri Gitarama mu burengerazuba bwa Nyabarongo no mu gace k’imirwano ka Rulindo mu burasirazuba bwa Nyabarongo. Kuva aho ngaho hagombaga ibikorwa byo gutinza umwanzi kugira ngo abaturage bashobora guhunga bitonze. Kandi ubuyobozi bw’Inzirabwoba bwibwiraga ko nyuma y’ifatwa ry’umujyi wa Kigali, FPR ishobora kugabanya amashagaga ikemera kujya mu mishyikirano y’amahoro. Kuba hashobora kubaho abahuza bashoboraga gusaba ihagarikwa ry’imirwano kubera ikibazo cy’abaturage benshi bari bamerewe nabi nabyo byatekerejweho.
Mu ijoro ryo ku ya 2 rishyira iya 3 Nyakanga 1994, ingabo za FPR zongereye umurego mu kohereza ibisasu ku mujyi wa Kigali. Ingabo za FPR zitangira kugaba ibitero simusiga mu duce twose tw’umujyi wa Kigali kuva mu rukerera rw’iya 3 Nyakanga 1994. Kuri Mont Kigali ho imirwano yarimo kubera ku muhanda uva i Nyamirambo ugana ku kiraro cya Nyaruteja. Ku rundi ruhande rwa Nyabarongo, ingabo za FPR kuva nyuma ya saa sita tariki ya 2 Nyakanga 1994 zakoreshaga uko zishoboye kose ngo zifate Runda ahahuriraga umuhanda ujya i Gitarama n’undi ugana i Gihara na Taba uvuye ku Rugarika. Inzirabwoba zakomeje kwihagararaho kuri iyo nzira ndetse hari n’ibihumbi byinshi by’abaturage bari babuze aho bahungira.
Ku ya 3 Nyakanga 1994 bujya kwira, nari ndi kw’isoko rya Ruyenzi, riri ku muhanda ugana i Gitarama urenze ikiraro cya Nyaruteja kiri ku mugezi wa Nyabarongo, ndi mu gikorwa cyo gutata mu rwego rwa Opération Champagne. (Mu gikorwa cyo gusohoka mu mujyi wa Kigali, Bataillon Commando Huye nari nyoboye yari mu mitwe y’ingabo yagombaga guca muri iyo nzira y’iburengerazuba mu gufungura inzira.) Mu gihe nagendaga n’amaguru mu nzira ica ku ruhande rw’iburyo rwa Nyabarongo, ibisasu 3 bya mortier 120mm byikubise mu gasantere ka Ruyenzi ahari hirunze ibihumbi by’impunzi. Muri icyo gihe ahagana haruguru ku muhanda wa kaburimbo, urusaku rw’imbunda za mitrailleuses rutangira kwiyongera. Muri ako kanya mbona ibihumbi by’abantu bafite ubwoba bamanuka biruka bava i Runda bagana i Kigali. Muri bo harimo abasirikare (abenshi muri abo basirikare bari abakomeretse ku buryo budakomeye, inkomere, n’abarwaza babo bari biyegeranije kuri uwo musozi wa Runda. Mu kwezi kwa Gaicurasi 1994 hagati Etat-major yari yarahafunguye ahantu hari ku muhanda munini usohoka mu mujyi wa Kigali ho kubika ibikoresho no kuvurira abarwayi kugirango babarinde ibisasu byoherezwaga buri munsi ku mujyi wa Kigali n’ingabo za FPR. Niba abo bose bari batangiye guhunga n’uko abasirikare b’Inzirabwoba bari mu birindiro byaho bari babivuyemo cyangwa bari hafi yo kubivamo.) Byagaragaraga ko ibirindiro bya Runda na Gihara byari bigiye gufatwa. Kuri abo bose berekezaga i Kigali kwambuka ikiraro cya Nyabarongo ntabwo byari ibintu byoroshye. Kuri hafi ikirometero cyose cy’ikizenga cyari gikikijwe n’igishanga ku mpande, abahungaga baraswagaho imvura y’ibisasu bya mortiers na za Mitrailleuses byarekezaga kuri iyo nzira abantu bose bagombaga gucaho. Njyewe n’abasirikare twari kumwe twategereje ko izuba rirenga n’agahenge kugira ngo twambuke tujye ku rundi ruhande rwa Nyabarongo. Ntabwo nashoboye gutata ariko numvaga ko gutakaza Runda byatumaga gukoresha iyo nzira mu kuva mu mujyi wa Kigali bishobora kuzagorana. (iyo nzira ugereranije n’iyo mu Nzove yari nziza kuko yasaga n’ifunguye urenze igishanga cya Nyabarongo kandi hari umuhanda mwiza ugana i Gihara ariko byari bigoye kuko Inzirabwoba nta bushobozi zari zifite bwo gufata agace katuma zambuka ikiraro cya Nyabarongo mu gihe FPR yari yahafashe ndetse ifite n’impinga za Runda.) Nafashe igihe cyo kwibutsa amabwiriza bamwe mu bakuru b’abasirikare ba bataillon Commando Huye nategekaga bari ku kiraro cya Nyaruteja kuri Nyabarongo mbere yo kujya ku Giticyinyoni aho nashoboraga kuvugana kuri Radiyo n’ubuyobozi bw’akarere k’imirwano.
Ku Giticyinyoni, nasanze amahuriro y’imihanda yuzuye ibihumbi by’abantu byari byaturutse i Runda no mu nkengero za Mont Kigali nyuma ya saa sita. Bari bahasanze abandi benshi bari bahamaze iminsi barahunze ibisasu FPR yoherezaga ku mujyi wa Kigali bashakaga kuguma hafi y’inzira yabasohora mu mujyi wa Kigali. Ikintu cya mbere nabwiwe nkitangira kuvugana kuri Radiyo n’ubuyobozi bw’akarere k’imirwano n’uko nyuma yo kumenya ko inzira ica i Runda na Gihara idashobora gukoreshwa, ubuyobozi bukuru bw’ingabo bwafashe icyemezo cyo kwegeza imbere Opération Champagne umunsi umwe. Gusohoka mu mujyi wa Kigali byagombaga gukorwa muri iryo joro ry’iya 3 rishyira iya 4 Nyakanga 1994. Kandi icyo gikorwa cyagombaga gutangira vuba bishoboka. Inzira yari isigaye yari inzira ifunganye cyane ica mu Nzove.
Aho nari ndi nahise mbona ko gusohoka mu mujyi bishobora kugorana kuko amabwiriza aza kugera ku basirikare atunguranye kandi n’abaturage bagera kuri miliyoni barenzwe n’ubwoba twagombaga kujyana nabo. Nta bundi buryo bwo kumenyesha abaturage basanzwe ko tugiye gusohoka mu mujyi uretse kwizera ko abantu baribubibwirane hagati yabo rimwe na rimwe batinze ngo bashobore gukurikira abandi. Kuri njye ikihutirwaga n’ukubonana n’umukuru w’akarere k’imirwano ngo ampe amabwiriza y’uko igikorwa kiribugende no kugira ngo nanjye nze guha amabwiriza abakuru ba za Compagnies banjye. Ariko ikihutirwaga muri ako kanya cyari ukujya mu Nzove na Kanyinya ahari amacompagnies ya za 31ème Bataillon na 52ème Bataillon. Kubona amakuru ku mwanzi uko ahagaze byari kugira akamaro ku basirikare baza kubanza imbere. (Compagnie ya 31ème Bataillon yari ku musozi wa Kanyinya kuva muri Kamena 1994 hagati. Muri uwo mugoroba w’iya 3 Nyakanga 1994 yari ishinze ibirindiro ku mpinga ya nyuma y’uwo musozi hejuru ya Giticyinyoni. Naho Compagnie ya 52ème Bataillon yo yari mu Nzove ahari umuhanda wa kera ujya i Shyorongi. Abagombaga gusohoka muri Kigali bose bagombaga guca aho hantu.)
Byari nko mu ma saa mbiri n’igice z’ijoro ubwo navaga ku Giticyinyoni nerekeza i Kigali. Umukuru wa akarere k’imirwano yari antegereje mu biro bya Etat-major y’ingabo aho yari yahamagawe mu rwego rwo gutegura bwa nyuma igikorwa cyari kigiye gutangira. Mu nzira nahuye n’abantu benshi ndetse n’imodoka nyinshi bose bihuta bagana iya Giticyinyoni wagira ngo hari gahunda bafite badashaka gukererwa. Byari bigoye kugenda muri urwo ruvunga nzoka rw’abantu ugana mu cyerekezo kigana mu mujyi i Kigali. Ukurikije ubwinshi bw’abantu byagaragaraga ko amahuriro y’imihanda ya Giticyinyoni agiye kuzura ku buryo bishobora kubanganira ingabo zigomba kugaba igitero cyo gufungura inzira.
Muri Etat-major y’ingabo, nari mfite akanya gato ko kumva amabwiriza y’umukuru w’akarere k’imirwano. Bataillon Commando Huye yari yashyizwe mu mitwe y’ingabo igomba kugaba igitero cyo gufungura inzira. Nyuma y’icyo gikorwa twagombaga kwiyegeranyiriza ku murongo uri hagati ya Nyakabingo na Muhondo. Ku bindeba nanjye nagombaga kumubwira uruvunga nzoka rw’abaturage nabonye n’uko umwanzi yifashe mu nzira turibucemo. Ayo makuru atangiwe igihe yashoboraga gutuma abakuru b’ingabo bagira ibyo batunganya ku gikorwa cyari kigiye gutangira. Nyuma yo kureba ibyo byose, nasohokanye akababaro kenshi mu cyicaro cya Etat-major yacu. Nahise nsubira ku Giticyinyoni kuko abakuru ba za Compagnies banjye bari i Nyamirambo bari bangiriye inama yo kudashaka guhura nabo kubera ko uko ibintu byari bimeze i Nyamirambo byarimo urujijo rwinshi kuva bwakwira.
Nageze Nyabugogo nko mu ma saa tanu z’ijoro. Kubera ubwinshi bw’abantu kugenda mu modoka byari bigoye byabaye ngombwa ko mva mu modoka. Bamwe mu b’officiers bari bahageze mbere bageragezaga gusaba abantu kwihuta bakava mu nzira. Bashoboraga kugenda kugeza he? Bashobora kwegera imbere igihe kingana iki? Ikivunge cy’abantu cyagendaga cyiyongera uko negeraga amahuriro y’imihanda ya Giticyinyoni. Nyuma y’ikiraro cya Nyabugogo, umuhanda wa kera wa Shyorongi abantu bagendaga baba bakeya. Mu mwijima nashoboye kubona abantu bambaye imyenda ya gisirikare. (Abenshi muri abo bari abasirikare bari bavuye mu birindiro bya Runda na Gihara nyuma ya saa sita batari bakabonye amabwiriza bari bategereje kureba uko ibintu bigenda.) Bagendagendaga aho hose ntabwo batinyutse kwegera aho urutoki rwari hafi y’aho rwatangiriraga ahari hashinze ibirindiro bagenzi babo bo muri Compagnie ya 52ème Bataillon. Nta musirikare mukuru nabonaga hafi aho. Nakomeje kwegera imbere, akadwi k’abasirikare bose nageragaho narabibwiraga nkabasaba kunkurikira nizeraga ko hagira umusirikare mukuru duhura cyangwa abo basirikare bose bakemera kunkurikira, byaranyoroheye bose bahitaga bankurikira ubwo urugendo ruba ruratangiye byari bigoye kuruhagarika. Ikintu cyonyine nari mfite mu mutwe cyari ugutangira igitero vuba na vuba kugira ngo abantu bashire mu mahuriro y’imihanda ya Giricyinyoni no gucishaho abantu benshi bashoboka mbere y’uko bucya. Nirindaga gutekereza uko ibintu byagenda mu rukerera igihe imbunda zose ziremereye z’ingabo za FPR zaba zirasa amahuriro y’imihanda ya Giticyinyoni kuri icyo kivunge cy’abantu nta hantu ho kwihisha nta na kirengera.
Byari nko mu ma saa sita z’ijoro ubwo negeraga ibirindiro bya Compagnie ya 52ème Bataillon. Umukuru wayo yari antegerereje aho twari twavuganye mu masaha ane yari ashize. Yari yambwiye ko ntacyahindutse ku buryo umwanzi ahagaze byerekanaga ko atakekaga ibigiye gukurikiraho. Imbere yacu FPR yari ifite ibirindiro byarimo abasirikare wagereranya na Compagnie imwe (barenga ijana gato) imbunda zabo nini zari zitunze ku muhanda twagombaga gukoresha. Iruhande rwaho haragenzurwaga ku manywa ariko nijoro habaga hari abasirikare. Ibindi birindiro by’ingabo za FPR zijya kungana na Compagnie nagereranya ko zari nko muri 6 Km ku kiraro cya Nyakabingo kuko bagenzi bacu ba akarere k’imirwano ka Rulindo bari bashinze ibirindiro ku kigo nderabuzima cya Rutonde muri 1 km uvuye ku kiraro cya Nyakabingo. FPR kandi yari ifite abandi basirikare benshi ku musozi wa Kanyinya hatari kure y’aho twagombaga guca. Bashoboraga kugira icyo zikora nko mu rukerera. FPR yashoboraga kongera ingabo muri ako gace bumaze gucya. Ku ruhande rwanjye nari mfite abasirikare bagera ku 100 batari bafite intwaro zikomeye batari bafite ababayoboye ariko bafite ubushake bwo gutsinda urwo rugamba. Inyuma yacu abaturage bagera kuri miliyoni barasunikaga. Gutungurana n’ubwinshi nizeraga ko biza kumfasha byibura mu ntangiriro. Nongeye kureba iruhande rwanjye nta mukuru wundi wa bataillon wari wakahagera. (abenshi mu bakuru ba za Bataillon batunguwe no kwegeza imbere igikorwa cyo gusohoka mu mujyi wa Kigali, kuko nta gitutu cyari kibariho nk’ab’i Runda no kuri Mont Kigali, bamwe muri bo bafashe umwanya wo kwitegura no gutanga amabwiriza. Nyuma baza kubangamirwa n’uruvunganzoka rw’abantu ntabwo bashoboye kugera ku basirikare babo ku gihe.) Icyari gisigaye cyari ukuvugana n’abandi nkababwira uko mbona ibintu bishobora kuza kugenda nyuma tukarenga umutaru.
Byari nka saa saba z’ijoro, byose byari byarangije gutegurwa. Umwe mu basirikare banjye, wari ufite igihunga yarekuye urufaya rw’amasasu. Imbunda yo mu bwoko bwa Kalachnikov iba iramusubije nyuma yo kwikirizwa n’indi yo mu bwoko bwa Mitrailleuse zose za FPR. Ibyo byari bihagije ngo bitume dutangira igikorwa cyacu. Nko mu myitozo abasirikare banjye bavugirije rimwe induru bati:A L’ASSAUT ariko begera imbere barasa urufaya. Aba FPR basubiza bakoresheje Mitrailleuse ndetse bohereza n’ibisasu 3 bya mortier 60mm birenga umuhanda bigwa inyuma mu rutoki. Nyuma numvise amasasu make ku mpande zombi haza umutuzo. Nyuma y’iminota 10 tumaze kugaba igitero nari ngeze munsi y’ibirindiro by’umwanzi aho atashoboraga kuturasaho. Indi mirwano yabereye imbere yo kwa Muvoma aho twaraswagaho n’ingabo za FPR zari zifite ibirindiro bikurikira. Ingufu z’umuriro woherezwaga n’abasirikare bajye zacecekesheje Kalachnikov z’umwanzi. Twahise dutakaza abasirikare 3 b’imbere bishwe n’umutego wa grenade wabaturikanye igihe bashakaga kwihisha iruhande rw’umuhanda igihe twarasanaga. Inzira isigaye twayikoze mu mutuzo usesuye. Ariko ntabwo nari gushyira umutima hamwe ntarambuka ikiraro cya Nyakabingo twafashe tutarwanye. Abasirikare ba FPR ntabwo bagaragaraga bari bashoboye gushyira igisigazwa cy’imodoka mu muhanda hagati, twahise tugisunikira mu mugezi. Abasirikare banjye b’imbere bari barangije guhura na bagenzi babo bo mu karere k’imirwano ka Rulindo. Icyari gisigaye byari ugushinga ibirindiro kuri icyo kiraro inzira ikaba irafunguwe.
Nagumye mu birindiro byo kuri icyo kiraro ntegereje umushoferi wanjye n’abakuru ba za Compagnies banjye ntari nahaye amabwiriza y’ibiza gukurikiraho. Ikivunge by’abantu cyakomeje kwisuka ubudatuza ijoro ryose. Mu rukerera urusaku rw’imbunda ziremereye ruvugira kure rwatangiye kumvikana, urusaku rw’ibisasu biturika rutangira kumvikana mu ijuru rya Kigali. Urundi rusaku rw’amasasu na za mitrailleuses rudafite ubukana bwinshi rwumvikanye hafi yacu. Ingabo za FPR zari zitangiye kugaba ibitero ngo zikurikire cyangwa zitangire abahunga. Nagumye hafi y’ikiraro cya Nyakabingo kugeza saa tatu z’amanywa igihe imodoka za mbere zazaga. Muri icyo gihe imirwano yari yakwiriye hose mu nzira isohoka mu mujyi wa Kigali.
Umunsi wose wo ku ya 4 Nyakanga 1994, abaturage ba Kigali bikoreye utwangushye bafite ubwoba babyiganaga muri iyo nzira itari irengeje metero 6 z’ubugari. Bose berekezaga i Muhondo na Rushashi muri Kigali Ngali. Umunsi wose imbunda ziremereye za FPR zohereje imvura y’ibisasu kuri abo bantu mu rwego rwo kwica benshi bashoboka. Ingabo za FPR ziturutse mu mpinga za Kanyinya na Shyorongi zagabye ibitero byinshi zinatega imitego myinshi ku basohokaga mu mujyi wa Kigali. Banze kugwa mu maboko y’umwanzi bava mu nzira yari yuzuyemo imitego ya mines, na za grenades, yari yuzuye amamodoka ndetse irimo no gusukwaho urufaya rw’amasasu n’abasirikare ba FPR. Bagendera ku ruhande rw’ibumoso rw’umuhanda kugeza no mu kibaya cya Nyabarongo baca mu mazi, urufunzo, no mu bisheke. Bakomeza kwegera imbere. Ku ruhande rw’iburyo rw’umuhanda, Inzirabwoba zishyizemo akanyabugabo zagabye ibitero zifata impinga z’imisozi aho zashoboraga kurinda umuhanda ibitero by’ingabo za FPR. Abaturage ba Kigali basohokaga muri ako kangaratete iyo bageraga ku mugezi wa Nyakabingo, nyuma y’ibirometero byinshi by’ubwoba no gukoresha ingufu nyinshi. Abenshi ntabwo bari bazi ko ari bwo urugendo rurerure rwari rutangiye.
Uwo munsi urangira twese twari tunaniwe twaguye agacuho. Buri wese yumvaga ko twatsinzwe intambara kubera ifatwa ry’umurwa mukuru. Ariko muri twe ubwacu twumvaga turuhutse. Nibazaga ku giti cyanjye ibyo FPR yari kudukorera iyo dushyira intwaro hasi tukishyira mu maboko yayo. (Etat-major y’ingabo yatekerezaga ko iyo dushyira intwaro hasi i Kigali, FPR yari kwica abasirikare benshi bashoboka mbere y’uko hagira abanyamakuru bahagera. Ndetse nta musirikare mukuru wari kurokoka. Abaturage bo ntawakwirirwa avuga hari kurokoka mbarwa. Ntawashidikanya kuri ibyo kuko FPR yagaragaje imikorere yayo ubwo yicaga inkomere z’abasirikare yasangaga mu bitaro, ndetse n’abasirikare batahutse ku bushake bwabo benshi b’Inzirabwoba barishwe. Abasigaye mu mujyi wa Kigali nabo FPR ntabwo yabarebeye izuba kuko ubwicanyi ntabwo bwigeze buhagarara kuva muri Nyakanga kugeza mu Kuboza 1994.”
Byahinduwe mu kinyarwanda n’ubwanditsi bwa Rwiza News.

robotstxt: allowed

filter: keep


text:
Amaze imyaka ine arwaye kanseri y’amara
Asabwa amafaranga ibihumbi 700 kugira ngo avurwe akire
Yatangiye kuva amashyira mu myanya y’ibanga
Arasaba ubufasha
Uyu mubyeyi w’imyaka 37, ufite abana batandatu amaze imyaka ine arwaye kanseri y’amara nk’uko yabitangarije IGIHE.
Mujawimana avuga ko nyuma yo kumenya ko arwaye kanseri we n’abana be babayeho nabi cyane bitewe n’uko amafaranga yose yari afite yayamariye mu kwivuza.
Yagize ati “Mbere nari mfite amafaranga kuko nacuruzaga imyaka ariko yose yaje gushirira mu kwivuza kuko ibitaro hafi ya byose nabigezemo kugira ngo ndebe ko bamvura.”
Uyu mubyeyi akomeza avuga ko nyuma y’uko amafaranga yari afite yose amushiranye, yatangiye kubaho mu bwihebe, ahangayikishijwe n’ubuzima bwe n’ubw’abana be mu bihe bizaza.
Yagize ati “Ubu nyine narihebye kubera ko nta bushobozi na buke ngifite bwo kwivuza kuko amafaranga yose nari mfite nayamariye mu baganga. Ku Bitaro bya Butaro (biherereye mu Karere ka Burera)bambwiye ko hakenewe ibihumbi 700 kugira ngo bongere bamvure neza.”
Yakomeje avuga ko atagitembera kubera impumuro mbi afite bitewe n’uko asigaye azana imyanda irimo n’amashyira ku bice bimwe na bimwe by’umubiri.
Yagize ati “Ubu singipfa no kugenda kubera ko mba ndi kunuka bitewe n’uko nsigaye mva amashyira no mu gitsina ndetse no mu ibere kuko naryo ryamaze kurwara n’ubwo ryo bahise barivura.”
Mujawimana asaba ubufasha abantu bose bafite umutima wo gutabara kugira ngo abashe kuvurwa akire neza.
Uyu mubyeyi uri kubarizwa mu Mujyi wa Kigali aho yari amaze iminsi akeneye nibura amafaranga agera ku bihumbi 700 kugira ngo yivuze neza nk’uko.


text:
Yaherukaga gukora ibitaramo byagutse no kuvugwa cyane mu muziki mu mwaka wa 2013 no mu ntangiriro za 2014, nyuma y’aho yahise aceceka ku buryo bitapfa koroha kumubona yatumiwe mu gitaramo cyangwa yasohoye indirimbo nk’uko byari bisanzwe.
Nubwo hari hashize igihe kinini, Dominic Nic Ashimwe arahamya ko igitaramo ari gutegura mu Ukuboza kizaryohera abazacyitabira, anongera gushimangira ko kwinjira ari ubuntu nk’uko bisanzwe mu bitaramo ategura.
Mu kiganiro na IGIHE, Dominic wamaze no gutangaza ko amazina ye yo mu buhanzi azajya ayo yahawe n’ababyeyi yose “Dominic Nic Ashimwe”, yavuze ko muri iki gitaramo hazagaragara impano nshya z’abasore yahamije ko bahagurukijwe n’Imana muri iyi minsi ngo baheshe umugisha abatuye isi.
Yagize ati “Ni igitaramo kizaba kimeze neza kizagaragaramo n’abandi baririmbyi abantu benshi batazi ariko baririmba neza. Hari uwitwa Bosco Niyonshuti n’undi witwa Clever Tuyizere. Ni abasore Imana ihagurukije muri iki gihe ngo bafatanye natwe gukora uyu murimo mwiza wo gutangaza inkuru nziza z’iby’Ubwami bw’Imana ku batuye isi. Kuzabana nabo sinarebye ku ngano y’umubare w’ababazi ahubwo mu nshuro zitari nke nababonye nkumva n’indirimbo zabo, ni bimwe mu byatumye nubaha mpa n’agaciro impano y’Imana ibarimo.”
Uyu muririmbyi yakomeje yizeza abantu ko gahunda z’igitaramo cye ziri gutegurwa neza, ari naho ahera ahamagarira abakunda kuramya Imana bose kuzaza kubana na we mu gitaramo ahamya ko abazacyitabira bazaryoherwa.
Ati “Uretse kwitegura neza uko dushoboye, turi no gusenga twinginga Imana kuzatubera umuyobozi mukuru muri byose, no kuzaduha ibihe byiza bidasanzwe. Ndacyafitiye icyizere Imana yacu ko izabikora neza nshingiye kubyo yagiye inkorera no mu bindi bitaramo nakoze.”
Yagendeye kuki ahitamo abahanzi bataramenyekana?
Dominic Nic Ashimwe yavuze ko ari byiza ko uwagize icyo amenya adakwiye kucyihererana kuko ngo asanga atari umuco mwiza wa Gikiristu mu gihe mwese mukora umurimo umwe udaharanira izindi nyungu uretse iz’Ubwami bw’Imana.
Ati “Bimbaho kenshi gutekereza ikintu cyiza nakora kizasigara kigirira akamaro abantu benshi ubwo nzaba ntakiriho. Birakwiye ko nugira utanga, nuronka usangira n’utaronse, niwiga ukamenya menyesha abandi. Mbona rero nta mpamvu yambuza gufatanya na bagenzi banjye dukora umurimo umwe kandi twese uwo turamya ari umwe n’inyungu duharanira ari iz’uko inkuru z’Ubwami bw’Imana zigera hose ku isi binyuze mu ndirimbo dukora.”
Yongeyeho ati “Igihe kizagera Imana yisubize uyu mwuka mpumeka nsezere ku isi, cyangwa se ningira umugisha wo kurama, imyaka y’izabukuru ubwayo hari igihe itazanyemerera gukomeza gukora nkuko nkora ubu. Icyo gihe rero hasigara hakora abo weretse uko uyu murimo wa Data ashaka ko ukorwa, hanyuma nabo bakazereka abandi gutyo gutyo.”
Yavuze ko iki gitaramo “The Victory Gospel Concert” gifite intego izibanda ku mirongo migari itatu igira iti “Ndashima umusaraba, Ndashima ya mva nziza, ariko cyane cyane Ndashima Umwami Yesu”
Dominic Nic abisobanura agira ati “Iyi ni imirongo yuzuzanya kuko igaragaza urugendo Yesu yaciyemo kugira ngo agere ku nsinzi tuvuga uyu munsi ari nayo nitiriye album nshya “The Victory” hanyuma twe tugasoza tuvuga ko nubwo dushima umusaraba n’imva ye, ariko uwo dushima cyane ni nyiri igikorwa ari we Umwami Yesu Kristo; kuko yaba umusaraba wagize agaciro kuko Yesu yawubambweho ndetse n’imva igira agaciro kuko Yesu yayihambwemo ariko birangira byose Umwami Yesu azutse ubu ni muzima. Niyo mpamvu ari we dushima cyane. Iyi mirongo migari itatu rero niyo tuzagenderaho muri iki gitaramo ndetse tukazanayambukana mu kindi nzakora umwaka utaha wa 2017 ubwo nzaba noneho nshyira hanze album nshya.”
Dominic Nic Ashimwe yasoje atumira abantu muri iki gitaramo “The Victory Worship Concert” kizaba ku cyumweru tariki ya 11 Ukuboza 2016 kikazabera Kicukiro ahitwa kuri New Life Bible Church guhera sakumi zuzuye kugeza samoya n’igice (16h00 – 19h30). Kwinjira ni ubuntu.
Indirimbo zimwe avuga ko ziri ku rutonde rw’izizaririmbwa muri iki gitaramo harimo izamenyekanye mu myaka ya 2009, 2010 na 2011 nka Arikumwe natwe, Nemerewe kwinjira, Uwiteka ashimwe, Imana ntihinduka hamwe n’izindi zizagaragara kuri Album ye nshya, zirimo iyo yise Ndishimye, Azanyibuka n’izindi.
Indirimbo “Ndishimye” iri kuri album nshya ari gutegura, nayo azayiririmba mu gitaramo


text:
Uwera Priscille w’imyaka 30 wahoze ari umukozi ishinzwe isomero mu Kigo cy’ishuri cya G.S Muhato giherereye mu murenge wa Gisenyi mu karere ka Rubavu, yahagaritse akazi bitewe n’Impamvu avuga ko zishingiye ku itotezwa, itonesha n’amacakubiri ashingiye ku moko ashinja Umuyobozi w’icyo kigo ndetse n’izindi nzego zigikuriye.
Abashinjwa ni Mukarukundo Jacqueline uyobora ikigo cy’Amashuri cya G.S Muhato ndetse na Padiri Nzayisenga Theoneste ushinzwe Paruwasi ya Muhato nk’Urwego rwa Kiliziya Gatolika rushinzwe kureberera G.S Muhato kuko ari ishuri Leta ifatanyije na Kiliziya.
Uwera avuga ko byatangiye mu 2016 ubwo icyo kigo cyahabwaga umuyobozi mushya ariwe Mukarukundo Jacqueline, aho ngo yatangiye kumutoteza mu buryo bunyuranye kugeza ubwo yafataga umwanzuro wo kwandika ibaruwa ihagarika akazi ku wa 22 Mutarama 2018; ngo kuko ikibazo yakomeje kukigeza ku nzego zitandukanye kugeza ku rwego rw’Akarere ka Rubavu ariko ngo ntikitabweho.
Asobanura ko byafashe indi sura ubwo yahabwaga uruhushya rwo kujya kuvuza umwana i Kigali muri CHUK yagaruka ku mirimo agasanga icyumba cy’isomero yari ashinzwe cyaribwemo ibitabo n’andi makayi yabikwagamo amakuru y’isomero.
Akababaro ka Uwera Priscille
Nyuma y’ibi, Yanditse ibaruwa amenyesha ko yibwe, ati “Maze kwandika ibaruwa ko nibwe mu isomero, umuyobozi ushinzwe amasomo yateranije inama ngo basuzume icyo kibazo, bemeza ko bagiye kumfasha gushaka ibitabo byabuze no gukurikirana icyo kibazo; ariko icyantunguye ni uko ibyo twemeje mu nama atari byo byakurikijwe. Buri wese yaragiye arinumira, ahubwo batangira kujya banyandikira buri gihe bambaza raporo y’ibitabo byibwe, nyamara kumenya umubare wabyo ntibyari kunyorohera dore ko n’amakayi abitsemo amakuru yabyo bari bayatwaye.”
Asobanura ko ajya kuvuza umwana i Kigali, yajyanye urufunguzo rw’isomero, mu kigo na bo basigarana urundi kuko n’ubusanzwe bajyagamo bagiye gukoresha zimwe muri Serivisi zakorerwaga muri iryo somero. Aho atanga urugero rwa Cashpower yaririmo bityo gushyiramo umuriro bikaba bitarabaga ngombwa ko aba ahari ahubwo hakoreshwa urufunguzo rwasigaye.
Mu buhamya burebure Uwera Priscille yahaye Umunyamakuru, yavuze ko ibitabo byatwawe hagamijwe gukomeza kumutoteza, bikiyongeraho kumwongerera imirimo imunaniza, kumugerekaho amakosa y’akazi ndetse akanatunga agatoki ivanguramoko n’itonesha ry’igice kimwe bikorwa n’umuyobozi w’ikigo ndetse akongeraho ko na Padiri bafatanyije kumutoteza aho ngo yamubwiye amagambo, tutatangaje, azakurikiranwa n’Ubugenzacyaha dore ko bwanadutangarije ko iki kibazo kiri mu maboko yabwo kikaba cyaratangiye gukurikiranwa.
Ati “Nyuma y’uko nanditse ibaruwa ngaragaza ko mpagaritse akazi ku bw’umutekano wanjye, habaye inama. Iyo nama bayintumiramo ariko ku bw’ibikomere narimfite numva ntashaka kureba abantu bo muri icyo kigo nanga kuyijyamo. Barampamagaza, bahamagara abarimu bose bagira ngo bakurikirane koko ibyo bintu niba ari ukuri. Ariko babikurikiranye ari uko babonye ibaruwa igaragaza ko njyewe mpagaritse akazi ntakiri umukozi.”
Akomeza agira ati “Iyo nama yabaye amashuri yaratangiye ariko njye nanditse mbere y’uko amashuri afungurwa. Babonye ko aho nakabaye nkora nta muntu ukora, kandi nkaba nanditse ibaruwa ihagarika akazi nibwo baje gusa n’aho bikiza ngo bari gukemura ikibazo.
Ariko ntibari baje gukemura ikibazo kuko igihe cyo kugikemura cyari cyararangiye. Executive w’Umurenge aza ku ishuii n’ushinzwe uburezi, bakoresha inama, ari na cyo kintu nshaka gutindaho!
Iyo nama irimo iraba, abarimu batandukanye bagaragaje amacakubiri ari mu kigo, rya vangura, kwa kuntu hari ivangura ry’Abantu runaka, babantu runaka, bwa bwoko runaka, bahabwa amanota runaka abandi bagapyinagazwa, icyo kintu abarimu barakigaragaje.
Bagaragaza uburyo hari abantu bahabwa imirimo irenze ubushobozi, bakabongerera amasomo cyangwa bakabaha inshingano zo kubananiza, nk’itotezwa. Biragaragara, baraboneka hazamo n’abandikiye umurenge basaba kurenganurwa…
Ariko kugeza ubu nk’umuntu wese wagize uruhare mu kugira icyo agaragaza, kugeza uyu munsi arimo gutotezwa.
Uwera avuga ko ibimenyetso byose abifite kandi yiteguye kubitanga igihe cyose azabisabirwa n’inzego zibifitiye ububasha.
Yongeraho ko ubu yahisemo guhunga akava mu karere ka Rubavu aho yakoreraga nk’ushinzwe isomero rya G.S Muhato kubera ko itotezwa yakorewe kandi ntarenganurwe nk’uko abyemeza, byatumye akeka ko ashobora no kuzagirirwa nabi, dore ko hari n’inyandiko afite zigaragaza uko yagiye yishinganisha mu nzego zitandukanye.
Icyo ubuyobozi w’ikigo bubivugaho
Ku wa 6 Gicurasi 2018, ku murongo wa telefoni, umunyamakuru yaganiriye n’umuyobozi w’ikigo cy’ishuri cya G.S Muhato, Mukarukundo Jacqueline, watangiye imirimo yo kuyobora iki kigo muri Gicurasi 2016, ahamya yeruye ko uwo Priscille ibyo amushinja ari ibinyoma byambaye ubusa kuko bitashoboka ko umuntu arenganywa ari mu gihugu kigendera ku mategeko.
Ati “Ibyo avuga by’ibitabo byanabaye ntahari. Nari ndi mu kiruhuko gihabwa umubyeyi wabyaye,…Mu bantu barenganya Priscille rwose sindimo, ahubwo rwose sinzi ikindi agambiriye kuko njye sinanjye watumye asezera. Mubamugira iyo nama sinabamo rwose!”
Uyu muyobozi avuga ko ibyo kwiba ibitabo bifatwa nk’imbarutso yo guhagarika imirimo kwa Uwera byabaye hari umuyobozi ushinzwe amasomo.
Mukarukundo arongera ati “…Umuntu ntiyatinyuka kwiyandikira ibaruwa avuga ngo ndakaretse, ngo ajye kwitwaza undi muntu. Inzego izari zo zose zamurenganura aho yaba yahohotewe cyangwa yagize ikindi kibazo. Ntabwo umwanzuro mwiza wari uwo kureka akazi ahubwo yari gusaba akarenganurwa.Turi mu Rwanda rufite amategeko, ntabwo akorera mu gihugu cya wenyine, cyangwa ku ishuri rya wenyine.”
Ku bijyanye n’ikimenyane ndetse n’ivangura bishinzwa uyu muyobozi, Mukarukundo, abisubiza muri aya magambo “Yego koo! Yewe umva ibyo byo rwose ntaho bihuriye. We ku giti cye nk’umuntu wasezeye afite impamvu, yaba avuga ibyo byose,…Ariko rwose ibyo ni ibinyoma byambaye ubusa. Mu kigo cyacu nta bintu by’amoko bibamo. Ntabyo pe!”
Umuyobozi ushinzwe amasomo muri G.S Muhato avuga ko iki kibazo kirimo ibintu birebire bisaba gukora ubushakashatsi, ndetse yemeza ko ku bijyanye n’ikibazo cy’amacakubiri kuri iryo shuri ntakihagaragara, avuga ati “Ku kigo dufite na Ndi Umunyarwanda” ntabihari.
Ku kibazo cy’ibitabo byabuze mu isomero ubwo Uwera yari yaragiye kuvuza umwana, uyu muyobozi yagaragaje uko ikibazo cyatangiye avuga ko Uwera yasabwe gukora inventaire (raporo y’ibitabo) byibwe ariko ntiyayikora kuko kugeza ubu niyo raporo ntayo yatanze.
Ku rundi ruhande Umuyobozi ushinzwe amasomo yanemeje ko hari bimwe mu bitabo bigenda bigarurwa kugeza ubwo muri iyi minsi hamaze kugarurwa ibitabo 57 byabonetse nyuma y’uko Uwera avuye mu kazi.
Ku kibazo cyo kumutoteza ngo ahabwa andi masomo yo kwigisha kandi ashinzwe isomero bikaba bimuvuna, yavuze ko mu nteganyanyigisho iriho kuri ubu Minisiteri y’Uburezi ivuga ko umuntu ushinzwe isomero ari na we ugomba kwigisha abanyeshuri imikorere y’isomero ndetse n’uko bakora ubushakashatsi.
Tugeze ku kibazo cy’amacakubiri n’itonesha yagize ati “Icyo ntacyo nakivugaho rwose. Ntacyo nakivugaho. Niba yarabibabwiye ubwo nyine azagaragaza ibimenyetso bikurikiranwe.”
Twakomeje gukurikirana iyi nkuru, duhamagara na Padiri Theoneste Nzayisenga ushinzwe G.S Muhato nk’ikigo cya Kiliziya Gatolika, mu kiganiro kitari kigufi adusobanurira ko Kiliziya na Leta batahohotera umuntu icya rimwe ngo bikunde.
Ati “Reka nkubwire rero ntabwo umuntu ashobora kurenganywa na Leta na Kiliziya icyarimwe. Ibyo bigira inzego zibishinzwe agezaho ikibazo kigakemuka. Ntabwo umuntu yarenganywa n’abantu bose…kandi koko niba yaranditse agaragaza ikibazo cye abo bantu yandikiye bagomba kugishakira igisubizo”
Ku kibazo cy’amagambo avanzemo n’iby’amaccakubiri, Padiri Theoneste yagize ati “Umva nkubwire muvandi, muri iki gihugu haba ivangura ry’amoko bakabura uburyo iri vangura barimenyamo? Ese muvandi wambwiye ko uri umunyamakuru, ese koko ibyo bakubwiye byose ubifata nk’ukuri?…Njye numva icy’ingenzi muri ibi ari ukureba ukuri kandi ukuri gushingiye kubifatika.”
Abarezi bo muri GS Mutaho babivugaho iki?
Tariki ya 6 Gicurasi 2018 na none ahagana mu masaha akuze y’umugoroba, mu kiganiro kirenga iminota 16 twagiranye n’umwe mu barimu bigisha kuri icyo kigo witwa Nzakizwanimana Zakariya, mu bisubizo agasa n’uwitangira gusubiza ati “Nanjye ibyo niko mbyumva. Njye nabonye akora nyuma numva ko yaje kuhava…”
Avuga ko Uwera yagiye agira abasimbura bakajya bakorere mu isomero kandi bakajyamo adahari.
Abajijwe ku kibazo cy’amacakubiri n’itonesha rya bamwe bivugwa ku buyobozi bw’Ikigo yagize ati “Bon ibyo ngibyo n’ubwo bitari mu bubasha bwanjye nanjye mbyumva ntyo, ariko nkumva ko ari umwe mu bo byabayeho, ariko…Ntacyo nabivugaho, ntacyo nabitangazaho ariko nziko byashakuje, we aba abifiteho amakuru arenze ibyo njye ntabivugaho, njye nta bindi namenya.”
Arongera ati “Njye nta muntu wari wantwara amanota naho ibindi byo mbisa (Ntiyarangije kuvuga icyo yarashatse kuvuga)..hari ibyo mbona nkabifata uko mbibonye gusa. Icya ngombwa ni uko nkora akazi nshinzwe ngataha. Iyo mbonye ngize amahirwe ngataha, ibyo biba bihagije.”
Muri iki ganiro kandi Zakariya yabaye nk’ukomoza ko habazwa n’izindi nzego zikuriye ikigo zirimo akarere ka Rubavu ndetse na Padiri uhagarariye urwego rwa Kiliziya kuri iryo shuli akaba, nk’Uko byatangajwe na Uwera, yaba yaravuze amagambo agaragaza amacakubiri nk’uko abivuga.
Ubuyobozi bubivugaho iki?
Ku nshuro zigera kuri ebyiri twahamagaye Umuyobozi w’Akarere ka Rubavu, Habyarimana Gilbert, ntiyatwitabye ariko nyuma aza kutwihamagarira, tumaze kumusobanurira ikibazo uko giteye, yagize ati “Ubu njye simpari nta kintu nakumarira ndarwaye. Nta kintu nakumarira maze igihe ndwaye n’ubu ndarwaye wabaza Visi-Meya.”
Umuyobozi w’Akarere ka Rubavu wungirije ushinzwe iterambere ry’ubukungu, Murenzi Janvier, ntiyatwitabye, tumwoherereza ubutumwa bugufi bugira buti “Muraho Visi Meya? Nitwa Ange de la Victoire Dusabemungu, ndi Umunyamakuru hari ikibazo kivugwa mu karere ka Rubavu cy’umukozi wa G.S Muhato witwa Uwera Priscille yagejeje ku karere. Meya yarambwiye ngo nkuvugishe we ararwaye none nari mbahamagaye ngira ngo mbasabe amakuru akerekeyeho. Mbaye mbashimimiye.” Nyuma y’ubu butumwa twongeye kumuhamagara ntiyatwitaba kugeza ubwo twandika iyi nkuru.
Nyuma y’ibi byose twavuganye n’inzego z’umutekano zitandukanye zirimo Ushinzwe Community Policing mu karere ka Rubavu, Umuvugizi wa Polisi mu ntara y’Iburengerazuba akaba ari na we waduhaye amakuru ko iki kibazo kirimo gukurikiranwa kuko ubu kigeze ku rwego rw’Ubugenzacyaha.
Mu kiganiro twagiranye n’Umuvungizi w’agateganyo w’Urwego rw’igihugu rw’ubugenzacyaha -RIB (Rwanda Investigation Bureau), Mbabazi Modeste, yatwemere ko iki kibazo kirimo gukurikiranwa hakorwa iperereza ati “Ikirego baracyakiriye kirimo gukurikiranwa kandi kizakemuka neza. Inzego zose ziragikurikirana, tuzahuza ibyo tuzabona gikemurwe.”
Ange de la Victoire Dusabemungu


text:
Uburezi bufite ireme ni ishingiro ry’iterambere
Kuva ryashingwa mu 1945, ishami ry’umuryango w’abibumbye rishinzwe uburezi, ubumenyi, umuco n’itumanaho (UNESCO) rifite intego yo gufasha mu kubaka amahoro, kugabanya ubukene mu batuye isi, iterambere rirambye no guteza imbere ibiganiro bishingiye ku mico itandukanye y’abatuye isi.
Uburezi bukaba bufatwa nka kimwe mu bikorwa by’ingenzi byafasha kugera kuri iyo ntego. Iri shami rifata uburezi nk’imwe mu nshingiro z’ubumenyi bwa muntu, ishyirwa mu bikorwa ry’uburenganzira bwa buri wese ku burezi, n’icyizere ko uburezi bugira uruhare rufatika mw’iterambere rya muntu, mu buryo bw’imibanire n’ubukungu.
Intego z’iri shami ry’umuryango w’abibumbye mu rwego rw’uburezi ni ugufasha no gushyigikira gahunda z’uburezi kuri bose, kuba kw’isonga mu bijyanye n’uburezi ku rwego rw’isi no ku rwego rw’uturere, gushyigikira urwego rw’uburezi kw’isi uhereye ku nshuke kugeza ku bantu bakuru, no guhangana n’ibibazo byugarije isi ushingiye ku burezi.
UNESCO ni ryo shami ryonyine ry’umuryango w’abibumbye rishinzwe inzego zose z’uburezi, rikagira ibikorwa bigamije iterambere ry’uburezi uhereye ku cyiciro cy’inshuke, ukagera kuri kaminuza, udasize inyuma amashuri yigisha ubumenyi ngiro n’ayigisha gusoma no kwandika ku batabizi.
Iri shami kandi ryita ku buryo bw’umwihariko kureba uko uburezi bufite ireme bugera kuri bose kandi ntawe uhejwe, kandi rikareba niba uburezi buteza imbere ubumenyi n’ubushobozi mu birebana n’iterambere rirambye, ubumenyi kuri SIDA, uburenganzira bwa muntu n’uburinganire bw’abagore n’abagabo. UNESCO ikorana na za guverinoma z’ibihugu ndetse n’abandi bafatanya bikorwa mu guteza imbere inzego na politike z’uburezi.
UNESCO kandi niyo ihuza ibikorwa by’uburezi kuri bose, igakurikirana ibyerekezo by’uburezi kandi ikareba ko ibikenewe mu burezi bishyirwa ibintu mu byibanze bibonerwa umuti muri gahunda z’iterambere rw’isi.
Byavuye kuri site ya unesco bishyirwa mu kinyarwanda n’umuyobozi ushinzwe itumanaho n’itangazamakuru muri komisiyo y’igihugu ikorana na unesco


text:
Amina Khalef nyuma yo kuba Umugore wa Alikiba muburyo bwemewe n’Amatekegeko, yatangaje ko atakwihanganira ko umugabo we ashyingiranwa n’Undi mugore cyane ko idini yabo ya Islam ibyemera. Mukiganira yagiranye na Clouds FM radio ikorera muri Tanzaniya, Khalef yavuzeko atashimishwa no kubona Alikiba ashatse umugore wa kabiri , ati keraka wenda ari Imana ibikoze.
Tukwibutseko Idini ya Islam yemerera Abagabo kuba bashyingiranwa n’Umugore urenze umwe kandi bose agahabwa itegeko ryo kubitaho kimwe ntawe atonesheje kuruta undi.
Mukiganiro Uyu mugore yagarutse kukuntu yahuye n’Umugabo we Alikiba ngo bwa mbere bahuriye kukibuga kindege ariko bose ntawavugisheje undi icyo gihe kugeza ubwo amweretse ababyeyi mu mwaka wa 2016.


text:
Tariki 11 Mata 1994, ubwicanyi bwakomeje gufata indi ntera mu bice bitandukanye by’igihugu ndetse Loni ikura ingabo zayo zari mu butumwa bwo kubungabunga amahoro “MINUAR” mu Rwanda, zitererana Abatutsi bari bahungiye muri Eto Kicukiro guhera ku wa 7 Mata 1994.
Kuri uyu munsi Ingabo za Loni zamanuye amabendera yari muri icyo kigo zitangira kuzinga ibyazo no guhunga ndetse badasize n’imbwa zabo, mu gihe Abatutsi bahigwaga bukware badafite ubarengera.
Gahima Sibomana François uri mu baharokokeye ubwo hibukwaga inzirakarengane zahiciwe kuri uyu wa 11 Mata 2018, mu buhamya bwe yavuze ko mu gihe bari biringiye ko ingabo za Loni zo mu Bubiligi ari zo zibarokora, bisanze mu maboko y’Interahamwe n’abasirikare ba Leta y’icyo gihe.
Yagize ati “Byageze kuri iyi tariki ya 11 Mata, tuza gutungurwa no kubona amabendera y’Umuryango w’Abibumye batangiye kuyamanura, abantu rero barabatakambye bati murabona ko aba bantu batumereye nabi niba muvuye hano nimuhadukure mutujyane ahandi hantu, wenda murebe aho mudusiga.”
Yakomeje agira ati “Abo ntabwo babikojejwe ahubwo guhera mu gitondo cya kare imodoka zabo zanyuranagamo zijya kuzana abazungu bari bari hirya no hino zikabakusanyirizamo uza ateruye imbwa ye, uza ateruye iki, baraza bose n’imbwa zabo, haza imodoka za gisirikare zirabapakira barigendera.”
Ubwo perezida Perezida Kagame yatangizaga icyunamo ku wa 7 Mata 2018, yavuze ko hari abantu ku giti cyabo bashoboye gukora ibikorwa by’ubutabazi Umuryango w’Abibumbye wananiwe.
Yagize ati “Mu byo batashoboye gukora niba mubyibuka neza, harimo n’abantu ku giti cyabo bashoboye kugira ibyo bakora niyo mpamvu twibuka umusirikare wo muri Sénégal, yanze kumvira amategeko rusange agakurikiza amateko ashingiye ku mutima nama we wo kumva ko ibyakorwaga atari byo.”
Yakomeje agira ati “Niyo mpamvu abasirikare ba Ghana, hari abanze kumvira ibyo bababwira baravuga bati ibi ntabwo ari byo, hari n’abandi hano bagiye barokora abantu bava mu bihugu bitandukanye, Umunyamerika warwanye ku bantu akagaburira abari bihishe agahuruza, twamuhaye ishimwe rijyanye n’ibyo yakoze.”
Abarokokeye muri Eto Kicukiro bavuga ko bari bihishe muri icyo kigo nyamara interahamwe zakizengurutse ndetse bakanakirasamo imbere, basaba izi ngabo kutabasiga ariko zibabera ibamba.
Ingabo za Loni zikimara gusohoka interahamwe zahise zinjira zitangira kubakubita imihoro n’amahiri arimo imisumari zari zifite, zirangije zibatondesha umurongo zibakura mu kigo.
Abatutsi bagera ku 2000, bari bamaze gutereranwa n’Ingabo z’Umuryango w’Abibumbye, bajyanwe kwicirwa i Nyanza ya Kicukiro ku mabwiriza yatanzwe na Colonel Leonidas Rusatira. Ingabo za FPR Inkotanyi zabashije kurokora abagera kuri 97 gusa uwo munsi.
Abatutsi bajyanwe i Nyanza muri Kicukiro hafatwaga nk’ahantu hihishe, mu mugambi wo guhisha abanyamahanga ibyakorwaga; ababikoraga bashakaga kubavanga n’imyanda yo mu kimoteri cyari gihari kuko Abatutsi bitwaga imyanda.
Ubuhamya bwatanzwe nyuma y’urugendo rwo Kwibuka rwitabiriwe n’abantu benshi, rwaturutse kuri ETO Kicukiro rusorezwa ku Rwibutso rwa Nyanza ya Kicukiro, ahabereye umuhango wo kunamira inzirakarengane za Jenoside zisaga 11,000 zihashyinguye.


text:
Ibijyanye na siporo z’abana usanga ari ikintu ababyeyi bakunze kwibaza bakumva ko hari izo bemerewe nizo batemerewe cyangwa ko hari izagenewe abakobwa n’izagenewe abahungu.
Mu gusubiza abibaza ibyo bibazo, IGIHE yaganiriye n’Umwarimu w’Ubumenyi ngororangingo na Siporo, Umutoza wa Gym akaba n’umusifuzi wa Basketball, Siborurema Alexis, wabyize mu Ishuri Nderabarezi ryahoze ari KIE maze asubiza birambuye ku bibazo abenshi bibaza kuri siporo z’abana.
IGIHE: Mwatangira mutwibwira n’icyo mukora?
Siborurema: Nitwa Siborurema Alexis, ndi Umwarimu w’Ubumenyi ngororangingo na Siporo mu bigo bitandukanye, ndi umutoza muri gym ndetse nk’aba n’umusifuzi wa Basketball wabigize umwuga.
IGIHE: Ese mwatubwira niba hari siporo zagenewe abana nk’uko abantu bakunze kubivuga, niba zihari se ni izihe? Ese ni iyihe mpamvu bivugwa ko hari izo batemerewe?
Siborurema: Ubundi siporo zose zibaho abana bemerewe kuzikora, ariko bakazikora mu byiciro bitandukanye bitewe n’imyaka yabo. Abana bari hagati y’imyaka ibiri kugeza kuri itanu, baba bakiri bato ku buryo kubashyira mu mikino yubahiriza amategeko ntacyo bayungukiramo kinini.
Imikino yabo ibafasha kwishima no gukomera ingingo ni nko kwirukanka, udukino two kugerekeranya ibintu, kunagirana udupira, kwihishanya no koga n’ibindi bikoresha babishatse.
Siporo zagenewe abana bari hagati y’imyaka itandatu kugeza ku icyenda
Uko umwana agenda akura, agira icyerekezo akumva ndetse akaba yashobora no gukurikiza amabwiriza ahawe. Ku bw’ibyo bene aba bana bo muri iki kigero bo ushobora kubateganyiriza imikino ndetse bakaba banarushanwa bakagendera ku mategeko agenga umukino.
Aba bashobora gukina Basketball, ruhago, tennis, imikino ngororangingo, gusiganwa ku maguru, koga, n’iyindi.
Abo hagati y’imyaka 10 na 12
Kuri iyi myaka noneho umwana aba yagize ibitekerezo byisumbuyeho, azi ubuhanga n’ubucakura bwo kumufasha gukina neza no gutsinda. Uyu mwana yakina basketball, hockey, volleyball n’indi mikino. Igihe aba agezemo cy’ubugimbi n’ubwangavu bishobora kumuhungabanya cyangwa kuba byamuvana mu byo yakundaga.
Ashobora no kutabivamo ariko ugasanga atakibyitabira nka mbere kubera impinduka zirimo kumubaho mu mubiri we. Icyo gihe umutoza cyangwa umuntu ukurikirana umwana aba agomba kubimufashamo no kumuba hafi kugira ngo adakurizamo kubireka burundu kubera ibyiyumvo afite.
Iyo mwarimu atanga inama y’uko umwana ajya mu mikino yo guhiganwa n’abandi, biba bisaba kubanza kureba uko ubuzima bwe ndetse n’igihagararo cye bimeze kuko hari ubwo gukina n’abatari abo mu kigero cye bishobora gutuma ahakura imvune.
Abana nta mikino batemerewe ahubwo bagomba gufashwa bitewe n'ikigero cyabo
IGIHE: Hari ubwo usanga umubyeyi afata umwana akamujyana muri tennis, basketball cyangwa undi mukino we asanzwe akunda kugira ngo azamwigane, ese ntbishobora kuburizamo ya mpano yifitemo?
Siborurema: Aha uyu mubyeyi aba ahohoteye umwana we rwose pe! Nk’uko nabivuze haruguru, umwana aba yemerewe guca mu mikino yose noneho uko agenda akura akihitiramo uwo yakomeza gukina bitewe nuko arushaho kuwukunda ndetse no kuwumenya.
Ahubwo icyo uwo mubyeyi yafasha umwana we niba ashaka ko yazakina umukino yakinnye, yawumukundisha akiri muto akamufasha kuwumenyaho ibyibanze ubundi akajya anamujyana aho abandi bawukinira agakina n’abandi mpamya ko yazamukurikiza.
IGIHE: Tumenyereye ko abantu bakuru bajyanwa muri siporo no gushaka kuruhuka kubera akazi baba bakoze kakabananiza, abana bo siporo zabo ziba zigamije iki?
Siborurema: Ubundi siporo ifite akamaro gakomeye ku buzima bwa muntu cyane ubw’umwana. Siporo ituma imikaya n’amagufwa bye bikomera, ituma yigirira icyizere, imuruhura mu mutwe, imurinda indwara nka diabète, iz’umutima, iz’umuvuduko w’amaraso ukabije n’izindi. Ishobora kandi guhindura ubuzima bwe mu gihe ayikomeje akayikora nk’uwabigize umwuga akaba yakwiteza imbere utibagiwe n’umuryango we.
Ikindi gikomeye siporo ifasha abana ni ugutuma batsinda mu ishuri kurusha abandi, hari ubushakashatsi bwagiye bubigaragaza.
IGIHE: Igihe umubyeyi abona umwana we adakunda gukina yamufasha iki?
Siborurema: Icya mbere ugomba gukora ni ukumenya impamvu umwana wawe adakunda gukina nk’abandi ukabimuganirizaho, ukamwumva ubundi ukamuba hafi ukamwereka ko ushaka kumufasha kuri icyo kibazo afite. Ubundi abana batitoje gukina umukino runaka ari bato birabagora iyo bakina n’abandi babizi kubarusha.
Urugero, iyo bakina nk’umupira w’amaguru bakamuha umupira akawuhusha abandi baramuseka, icyo gihe acika intege akumva ameze nk’uwasebye. Icyo ugomba gukora nk’umubyeyi ni ukumufasha gukora imyitozo mu rugo yihariye, bizatuma yongera ubumenyi bwe kuri uwo mukino ndetse ukanasaba umutoza we mu ikipe kujya amwitaho by’umwihariko kugira ngo amutinyure arusheho kumuremamo icyizere.
IGIHE: Ni ryari umubyeyi ashobora kuvumbura ko umwana we afite impano mu mukino runaka?
Siborurema: Ubundi aha biterwa n’ubwoko bw’umukino uwo ariwo. Gusa hari ubwoko bubiri bw’impano.
Impano karemano aho umuntu wese umubonye akina avuga ati “uyu mwana ni umuhanga afite impano pe ” muri make ibyo akora ntashakisha ni ibyo yifitemo.
Aha natanga urugero mu mupira w’amaguru ku mukinnyi wa FC Barcelone, Lionel Messi. Hari kandi n’impano yakorewe, aho umwana aba akunda gukora cyane kugira ngo agire icyo ageraho. Urugero hano umwana ukabona wenda barimo gukina nka Basketball, Football, Volleyball,… niwe uri gutera abandi morali niyo baba batsinzwe.
Mbese ukabona ko afite ishyaka ryo gutsinda ndetse yaba atari no mu ikipe agakora imyitozo ku giti cye. Aha natanga urugero ry’umukinnyi wa Real Madrid, Cristiano Ronaldo impano ye niyo yakoreye.
IGIHE: Kugurira umwana ibikinisho hari icyo byamuhinduraho mu gukunda kwitabira siporo?
Siborurema: Yego birashoboka rwose, ushobora kugurira umwana bimwe mu bikoresho ugasanga biramurangaza cyane, umwanya wo kujya gukora imyitozo akaba ahugiye kuri ibyo bikinisho.
Ibyo bishobora gutuma asubira inyuma ugereranyije n’urwego yari amaze kugeraho mu mukino runaka cyane ko abana baba bataranamenya icyo bashaka kugeraho cyangwa n’icyo uwo mukino ushobora kuzabamarira mu gihe kizaza.
Gusa ntabwo ari ibikinisho gusa kuko ubu za mudasobwa, telefone, televiziyo n’indi mikino nka ’prestation games’ nabyo birabarangaza. Ntibivuze ko ibi byose navuze tugomba kubirinda abana ngo babikoreshe ahubwo icyo ababyeyi bagomba kubafasha ni ukubikoresha mu gihe cyabugenewe cyo kuruhuka.
IGIHE: Ni ryari umubyeyi ashobora kubuza umwana we gukina cyangwa se ni ibiki bishobora gutuma umwana atemererwa gukina?
Siborurema: Umubyeyi yabuza umwana we gukora siporo mu gihe yaba yabitegetswe na muganga igihe yaba yamusuzumye agasanga afite uburwayi butamwerera kuba yabasha kuyikora.
IGIHE: Ni iki mwabwira ababyeyi bumva ko hari imikino y’abana b’abahungu n’iy’abakobwa ?
Siborurema: Ndasaba ababyeyi kutajya babuza abana babo gukora siporo iyo ariyo yose kuko hari bamwe bafite imyumvire yuko hari siporo zagenewe abahungu n’iz’abakobwa. Ibi sibyo kuko imikino yose igihe umwana ayikunze agomba kuyikina. Ubundi babe hafi y’abana babo babashyigikire babatere ingabo mu bitugu kuko nibo Rwanda rw’ejo.
IGIHE: Murakoze cyane.
Siborurema: Murakoze namwe!
Umwarimu w'imyitozo ngororangingo akaba n'Umusifuzi, Siborurema Alexis
Abana b'abakobwa na bo ntibagomba guhezwa mu bikorwa bya siporo biyumvamo


text:
Padiri Ubald Rugirangonga, amaze kwamamara mu Rwanda no hanze kubera impano idasanzwe afite yo gusengera abarwayi bagakira ubumuga utandukanye n’indwara zikomeye ziba zarananiye abaganga b’inzobere. Yibazwaho byinshi n’abatari bacye, ahanini bitewe n’umwihariko afite mu byo akora.
Padiri Ubald Rugirangonga uvura indwara zose n’izananiranye akoresheje intwaro y’Isengesho
Ni umupadiri muri Diyosezi ya Cyangugu ariko azenguruka ibice bitandukanye by’igihugu asengera abantu, akanagera mu bihugu bitandukanye byo hirya no hino ku isi akora uyu murimo wo gukiza abarwayi akoresheje isengesho.
Aho bizwi ko uyu mupadiri ajya gusengera, abantu baba ari uruvunganzoka imihanda yose batwaranira kudatangwa n’amasengesho ya Padiri Ubald. Padiri Ubald yavukiye mu cyahoze ari Segiteri ya Rwabidege muri Paruwasi ya Mwezi, Komini ya Karengera, Perefegitura ya Cyangugu.
Hari mu Kwezi kwa Gashyantare 1955, bivuga ko ubu afite imyaka 63 y’amavuko.
Muri iyi nkuru, turabagezaho ibintu by’ingenzi ukwiye kumenya kuri uyu mupadiri utarangarirwa na benshi ku bw’impano n’ingabire yahawe. Kuva akiri muto, ubuzima bwa Padiri Ubald bwashinze imizi muri Kiliziya Gaturika Padiri Ubaldi yabatijwe muri Kiliziya Gaturika ari uruhinja rw’ukwezi kumwe gusa, ni ukuvuga muri Werurwe 1955.
Amashuri ye nayo yayize mu bigo by’abiyahe Imana garurika. Abanza yayigiye I Rwabidege kuva mu 1962 kugeza mu 1968 atangira ayisumbuye muri Seminari ntoya I Mibirizi ndetse ayakomereza mu iseminari nto yitiriwe Mutagatifu Piyo wa 10 yo ku Nyundo, kugera mu 1973 ubwo yahungiraga i Burundi. Ibibazo by’ivangura ry’amoko ntibyamworoheye, dore ko mu mwaka w’1960 byamutwaye umubyeyi we ari we se umubyara, byakomera bikaza gutuma ahungira i Burundi mu mwaka w’1973, akaza kuharangiriza seminari nto. Yaje kugaruka mu Rwanda mu mwaka w’1978, ahita akomeza amasomo ye mu iseminari nkuru ya Nyakibanda, maze ayirangije aza guhabwa ubupadiri tariki 22 Nyakanga 1984, umuhango wabereye iwabo muri Pasuwasi ya Mwezi.
Mu myaka yose amaze ku isi, imyinshi muri yo yari umupadiri Padiri Ubald yagizwe umupadiri mu mwaka w’1984 ubwo yari afite imyaka 29 y’amavuko, bisobanura ko amaze imyaka 32 yose ari umupadiri, utabariyemo ko yanamaze imyaka itari micye abyigira nyuma yo kumva Imana imusaba ngo anyure muri iyi nzira azayinyuremo yigisha urukundo mu Rwanda. Muri iyi myaka amaze ari umupadiri, yakozemo imirimo myinshi itandukanye kandi ashimwa na benshi kuba yarayikoze neza. Padiri Ubald yarihiye amashuri abana b’abishe umuryango we muri Jenoside Jenoside yakorewe abatutsi mu Rwanda mu mwaka w’1994,yabaye Padiri Ubald ari umupadiri muri Paruwasi ya Nyamasheke, n’ubwo nyuma yaje kwimurirwa muri Paruwasi ya Mushaka, ndetse nyuma anahabera Padiri mukuru kuva mu 1999.
Se yishwe mbere ya Jenoside yo mu 1994 azizwa ubwoko bwe, ndetse icyo gihe nibwo Padiri Ubald nawe yaje guhunga nyuma yo gutotezwa azira ubwoko, ariko akaza kugaruka mu Rwanda nyuma yo kumva ijwi ry’Imana rimusaba kuza kwigisha urukundo abanyarwanda.
Mu 1994 nyirizina, Jenoside yavukije Padiri Ubald nyina n’abandi benshi bo mu muryango we, nyamara abamwiciye yaje kubababarira, ndetse arihira amashuri abana babiri; umuhungu n’umukobwa b’abamwiciye umuryango muri Jenoside. Padiri Ubald avuga ko gutanga imbabazi ari kimwe mu bintu bikomeye yakoze mu buzima bwe kuko byamufashije kubona amahoro yo mu mutima, kandi ko icyaha ari gatozi kuburyo ntawe ukwiye guhora undi icyaha umubyeyi cyangwa umuvandimwe we yakoze cyangwa ngo abe yamurebera muri iyo shusho. Yashinze icyo yise “Sinodi ya gacaca nkirisitu” Nyuma yo gutanga urugero agatera intambwe yo kubabarira abamwiciye umuryango muri Jenoside, Padiri Ubald yabaye umukangurambaga w’ubumwe n’ubwiyunge muri Diyosezi ya Cyangugu, yigisha abantu kubabarirana no kongera kubana n’ubwo bitari byoroshye. Ni umwe mu bantu bagize uruhare rugaragara mu gucengeza mu banyarwanda ubumwe n’ubwiyunge.
Uretse kwigisha abakirisitu muri Kiliziya, Padiri Ubald yanajyaga mu ma gereza, akajya kwigisha abakoze ibyaha kwihana bagasaba imbabazi, hanyuma agahindukira akajya gusaba abiciwe kubabarira ababahemukiye. Uko niko Padiri Ubaldi yashinze icyo yise " Sinodi na gacaca nkirisitu " aho kwirega no gusabana imbabazi byatojwe abaturage bo muri Paruwasi ya Mushaka no muri Diyosezi ya Cyangugu muri rusange. Impano ye yo gukirisha isengesho abafite ubumuga n’uburwayi budakira imaze kwamamara amahanga Uretse kuba mu Rwanda hose bimaze kumenywa na benshi ko amasengesho ya Padiri Ubald akiza indwara zananiye abaganga akanavura ubumuga busanzwe budakira, no mu mahanga hirya no hino bamaze kumumenya kuburyo no guhera mu mpera z’umwaka wa 2015 yagiye muri Leta Zunze Ubumwe za Amerika agasubirayo muri uku kwezi kwa Gashyantare, akaba agenda akahakorera ibikorwa by’amasengesho benshi bagakira.
Padiri Ubald ufite iyi ngabire yo gusengera abarwayi bagakira, avuga ko iyo arimo gusenga hari ibyo yerekwa, ndetse we akaba aba abireba nk’ureba filime. Gukiza abarwayi ntabyiyitirira, ahubwo avuga ko bikorwa na Yezu wabikoze kera kandi yasubira mu ijuru agasiga avuze ko abazamwemera nabo bazakora nk’ibyo yakoze mu izina rye.
Padiri Ubald asobanura ko ibi byatangiye kuba mu mwaka w’1987, ariko icyo gihe akaba yarasengeraga abantu, hashira igihe bakazajya bamugaruka imbere bamuha ubuhamya ko hari uburwayi cyangwa ubumuga bakize, kandi ko bakiriye mu masengesho ye. Nyuma y’imyaka 4, ni ukuvuga mu mwaka w’1991, nibwo noneho yatangiye kujya abona ayo mashusho, akerekwa uburwayi bwa bamwe ndetse bagataha noneho bakize. Asobanura kandi ko iyo asenga yerekwa uburwayi abantu batandukanye baba bafite, bamwe bagahita batangira ubuhamya aho ko bakize, abandi bakamushaka nyuma bakamwibwirira ko bakijijwe n’isengesho rye.
Indwara z’ibyorezo nka Kanseri, SIDA, Diyabete n’izindi zidakira cyangwa zikira bigoranye, hari benshi bagiye batanga ubuhamya ko bazikiriye mu masengesho ya Padiri Ubald.
- Aho Padiri Ubald Rugirangonga yagiye abantu baba baje ari benshi cyane kubera ibitangaza akoreshwa n’Imana
Ibitekerezo
yivanga muri politike ate c kuko yababariye abamwiciye nubundi NGO umuvura ijisho..... Kanda hano umusubize
Wamwemera utamwemera ibyo ni ibyawe.Gupinga kwawe ntibizabuza Imana gukora umurimo wayo.Ce ndamwemera n'ibyo alors ndabyemera.Yesu yavuze KO abamwizera azabaha ububasha bwo gukora nk'ibye ndetse bakarushaho.Imana ikomeze imwambike imbaraga. Kanda hano umusubize
Mubwirwa niki niba ari Imana ibimukoresha?Bibiliya imbwira ko Satani azamanura n'umuriro mu ijuru ukagwa hasi.Njye rero sinemeranya nabemera ko ari Imana ibimukoresha.Musome Bibiliya neza musobanukirwe nibiri kuba muri iyi minsi aho babikomora.Matayo7:20-23 Kanda hano umusubize
Mubwirwa niki niba ari Imana ibimukoresha?Bibiliya imbwira ko Satani azamanura n'umuriro mu ijuru ukagwa hasi.Njye rero sinemeranya nabemera ko ari Imana ibimukoresha.Musome Bibiliya neza musobanukirwe nibiri kuba muri iyi minsi aho babikomora. Kanda hano umusubize
Ngo avura indwara zose?Muzabeshye abahinde.Ese aba ba Padiri n'aba Pastors bavuga ko bakiza indwara zose,kuki batajya mu bitaro nibuze ngo bakize umuntu umwe atahe??? Abavuga ko bakize,ni abafana babo gusa.Biramutse aribyo,twese twabasanga.Nta handi twasengera.Ikindi kandi,Bible ivuga ko abazakora ibitangaza byo gukiza indwara,bagomba no guhagurutsa abantu baremaye bagakira burundu.Jye ubwanjye mpora njya kureba aho bakoreye igiterane.Nta Kajoliti cyangwa ugendera ku kigare uzwi hano muli Kigali nail nabona bakiza.Bajye babeshya abahinde.Babyita Blind Fanatism. Kanda hano umusubize
Imana ikomeze imuzamure Kanda hano umusubize
Yivanga muri politiki Kanda hano umusubize
IMANA IRACYAKORESHA ABAGARAGU BAYO ! Kanda hano umusubize
Turamwemera cyane Imana ikomeze imukorere mo! Kanda hano umusubize


text:
Power of the Cross imaze imyaka isaga icumi mu ivugabutumwa, izwi cyane mu ndirimbo “Super Power” ari nayo yitiriwe album yayo ya mbere y’amajwi igizwe n’indirimbo umunani. Indirimbo ziyiriho zirimo “Ni uwanjye”, ‘‘Uganze’’, ‘‘Ndiho’’ n’izindi.
Igitaramo kiri mu bya mbere bikomeye bigiye kubimburira ibya 2018, Power of the Cross izamurikiramo album kizabera kuri Bethesda Holy Church ku Gisozi ku Cyumweru, tariki ya 14 Mutarama 2018, kuva saa cyenda z’amanywa.
Power of the Cross izafatanya n’izindi korali zirimo True Promises, Heman Worshipers, Kingdom of God Ministries, Light Choir n’umuhanzi Bigizi Gentil uri mu bakunzwe cyane mu ndirimbo “Imvugo yiwe ni ihame” yanatowe nk’iy’umwaka mu ndirimbo ziramya muri Groove Awards Rwanda 2017.
Umuyobozi wa Power of the Cross, Ndatabaye Maurice, yatangarije IGIHE ko bifuje gukora iki gitaramo bifuza gutangirana n’Abanyarwanda umwaka bari mu mwuka wo kuramya no guhimbaza Imana.
Yagize ati “Turi mu myiteguro ya nyuma ndetse n’ibindi byose birebana n’igitaramo turi kubishyira mu buryo. Navuga ko bigeze ku kigero cya 90% kugira ngo igitaramo kigende neza. Ibisigaye ahanini ni ugutegura ahazabera igikorwa.”
Yakomeje agira ati “Indirimbo twahisemo ziri kuri iyi album ni nziza cyane. Mu gitaramo twahisemo abahanzi batandukanye ariko ababonetse n’abo twizeye ko bazahesha umugisha abazitabira igitaramo. Iyi tariki twayihisemo kuko twabonye nta bintu byinshi bihari. Ni umugambi w’Imana kuko yashimye ko tubikora mu gihe nk’iki. Abakunzi bacu bakomeze kudusengera no kutuba hafi, bazaze ari benshi kugira ngo dufatanye gushima Imana no kuyihimbaza.”
Itsinda rya Power of the Cross ribarizwamo abaririmbyi baturuka mu madini n’amatorero atandukanye, ribarizwa mu Itorero Christ Gospel riherereye Kimironko kwa Mushimire.
Power of the Cross yatangiye ivugabutumwa mu 2007, ari abasore batanu baza kwiyongeraho n’abakobwa bagenda baguka umunsi ku wundi. Mu myaka isaga icumi bamaze gusohora indirimbo 11.
Mu bikorwa bigari itegura harimo igiterane ngarukamwaka “Haracyari ibyiringiro” aho abarigize basura imfubyi n’abatagira kivurira bakabaha ubufasha burimo no kubagurira ibintu byo kwifashisha mu buzima busanzwe.


text:
Ubwo hatangizwaga ku mugaragaro inama y’abana ya 10, Ministri w’Intebe Anastase Murekezi yasabye ababyeyi kwita ku nshingano zabo harimo guha uburere bukwiye abana babo bakurikirana imibereho yabo kandi bakabumva.
Ababyeyi basabwe kubahiriza inshingano zabo harimo abarezi, ababyeyi b’abana n’abayobozi b’inzego zose aho bose basabwe gukora uko bashoboye kose bubahiriza uburenganzira bw’abana babaha uburere bukwiye.
Ku ruhare rwa Leta nk’umubyeyi mu kurera abana, Ministri w’intebe yavuze ko ibyiza byinshi byagejejwe ku bana bishingiye kuri politiki nziza na gahunda igihugu cyashyizeho zo kwita ku bana.
Bimwe mu byo Ministri w’intebe yavuze bashyizweho na Leta mu rwego rwo kurengera uburenganzira bw’umwana harimo uburezi bw’ibanze bw’imyaka cumi n’ibiri, gahunda ya Tumurere mu Muryango na Malayika Murinzi, hatirengangijwe amategeko arengera abana yashyizweho mu myaka 20 ishize u Rwanda rwibohoye no kugabanya umubare w’abana bapfa bavuka.
Ubwo yavugaga k’uruhare rw’ababyeyi b’abana, Ministri Murekezi yabibukije ko bagomba kwita ku bana bazirikana ko abana ari imbuto nziza zigomba gufatwa neza zigakura. Ababyeyi kandi babwiwe ko bagomba kurinda abana ihohoterwa n’icuruzwa rikorerwa abana babakurikirana mu gihe bagiye ku mashuri no muri za misa kuko akenshi mu nzira bahuriramo n’ibyiza n’ibibi bitandukanye.
Agarutse ku ruhare rw’abana mu guharanira uburenganzira bw’abo, Ministri w’intebe yashimiye abana bahagarariye abandi mu myaka icumi ishize aho bamwe kuri ubu bamaze kuba inkumi n’abasore. Byumwihariko abana bayoboze inama y’igihugu y’abana kuva muri 2004 kugeza ubu bagejejweho ibihembo.
Muri uyu muhango wo gutangiza ku mugaragaro inama ya 10 y’abana, Ministri w’iterambere ry’umuryango Oda Gasinzigwa yashimiye Prezida Paul Kagame na Madamu Jeannette Kagame uruhare bagira mu guharanira no kurinda uburenganzira bw’umwana.
Iyi nama y’igihugu y’abana ya 10 ifite insanganyamatsiko igira iti : “ imyaka 20 irashize : Dukomeze duteze imbere uburenganzira bw’umwana” Abana bateraniye mu nama ya 10 basaga 500 baturutse mu turere twose tw’igihugu n’abandi bana bagera kuri 18 bahagarariye ibihugu byabo bigize umuryango w’Afrika y’iburasirazuba.
Ministri w’intebe yasabye ababyeyi kwita ku burere bw’abana
Subscribe to: Post Comments (Atom)


text:
Rwanda | Kamonyi: Itorero ryo kurwego rw’umudugudu rizafasha mu iterambere n’umuco
Nyuma y’uko hamwe na hamwe mu midugudu igize akarere ka Kamonyi hatangijwe itorero ry’igihugu kuri urwo rwego, abaturage bavuga ko bunguka ubumenyi bwinshi buzabafasha mu gukunda igihugu, kubana neza, More...
Rwanda | Kayonza: Gushaka ibikoresho by’ikigo cy’urubyiruko bishobora kuzatuma gitinda gutangira imirimo ya cyo
Gutangiza serivisi zizatangirwa mu kigo cy’urubyiruko cya Kayonza bishobora kuzatinda kubera ko hagikenewe amafaranga menshi yo kugura ibikoresho bizakoreshwa muri icyo kigo. Ubuyobozi bw’akarere More...
Kamonyi: Abafatanyabikorwa mu iterambere barasabwa kwiyemeza ibikorwa babashije
Byagiye bigaragara ko bamwe mu bafatanyabikorwa biyemeza ibikorwa ariko ntibabigereho, bitewe ahanini n’ingengo y’imari idahagije kuko benshi bacungira ku baterankunga. Ubuyobozi bwa JADF bukaba busaba More...
Ngoma: Ba rwiyemeza mirimo badakurikiza amabwiriza ya DAO bagiye kujya basubizwamo
Bamwe muri ba rwiyemezamirimo batsindira amasoko yo gukora ibintu bitandukanye mu karere ka Ngoma bakabisondeka ntibakurikize amabwirizwa  y’isoko (DAO)baraburirwa ko bazajya bahita babisubizwa More...
Kayonza: Abakuru b’imidugudu barasabwa gushyira abaturage mu byiciro uko bikwiye
Abayobozi b’imidugudu igize akarere ka Kayonza barasabwa gushyira abaturage mu byiciro uko bikwiye kugira ngo hagaragare ishusho nyayo y’uko abaturage bazafashwa muri gahunda y’ubudehe. Mu More...
Mu turere twose hagiye kubakwa ibigo by’ urubyiruko
Minisitiri w’urubyiruko, isakazabumenyi n’itumanaho, Jean Philbert Nsengimana, avuga ko hari gahunda yo gushyira ibigo bihugura urubyiruko mu turere twose tugize igihugu. Ubusanzwe hari ikigo cy’urubyiruko More...
Igishushanyo cy’imiyoboro y’amazi cy’akarere ka Gakenke cyashyizwe ahagaragara
Igishushanyo kivuguruye cy’imiyoboro y’amazi cy’akarere ka Gakenke kizashingirwaho mu gusana no kubaka imiyoboro y’amazi mishya izageza amazi meza ku baturage cyashyizwe ahagarara kuri More...
Umuturage akwiye kugira uruhare mu bikorwa bimukorerwa
Ikibazo cyo kubona amazi meza ni kimwe mu bibazo byari bihangayikishije uduce tumwe two mu Karere ka Nyabihu. Nyuma y’aho WASH Project ikemuriye icyo cyibazo muri twinshi mu duce twa Nyabihu tutabashaga More...
Gakenke : Inama y umutekano yanzuye gutangiza ikigo cy inzererezi
Mu nama y’umutekano  yaguye y’akarere yateranye kuri uyu wa mbere tariki ya 30/01/2012 ku biro cy’akarere yafashe umwanzuro wo gushyiraho mu minsi ya vuba ikigo cy’akarere More...
Amasambu agifite ibibazo ntatangirwa ibyemezo bya burundu
Ibyo byatangajwe na Mukagashugi Chantal, umukozi w’ikigo cy’igihugu cy’umutungo kamere, ishami ry’ubutaka, ubwo batangaga ibyemezo bya burundu by’ubutaka mu Karere ka Kamonyi. More...


text:
shishoza, aravugira ikipe atarakinamo niyo mpamvu ntazi .igituma umuriro ubura igitego kinjiye
Ntawarubara ,ariko uyu wiyise SHISHOZA MUCYO ,nagira ngo nkubwire ko gusebanya no guharabika uyu muryango atari umuco nyarwanda kabone niyo waba wahamwe n’icyaha,kandi wowe ntiwari wagera aho ........... reka nicecekere
Gusa harebwa amakosa ahari hakitabazwa amategeko gsa sinzi
Uyu muryango muwusenero rwose kuko ndabona ufite ikibazo gikomeye, kugirango Nyagasani afire icyo yakora bagatuza bakamenya icyo gukora.
jye kubwange uyu muryango wari ukwiye gufungirwa indera kuko ni abasazi ahubwo biratangaje kubona Communautes nyarwanda itabibona. wese umuntu afata imyirondoro y’abapfu akayijyana muri NEC aziko izasuzumwa ntabitekerezeho na Mama we akamuherekeza na bible, umukobwa wa 35 ans akifotoza amafoto ameze kuriya ndetse agafata n’ama posteurs rwose nta soni na nke afite, agatuka abapolisi ntacyo yitayeho,nibindi byinshi namwe mwabonye ntarondoye. mwebwe rwose mushyize mubwenge murabona ari muzima? ninko gufata nyiribironda umusazi uba mugiporoso ukamufunga sinzi niba hari icyo byamuhinduraho kuko ubundi ufunga umuntu kugirango umugorore none se umusazi yagororoka ate? ahubwo yavurwa akazahanwa yabaye muzima ntimukabone abantu bagenda ngo murebe igihagararo mujye murebe ibikorwa bibahe ishusho y’abaribo.
njye icyo nibaza imisoro ituma bafunga umunu cg hafatirwa ibikorwa?
apuu nagende agasuzuguro ke kari gakabije, harya umukobwa ushinga ijosi agatuka abagabo bamubyaye bamwita ngwiki mukinyarwanda
mbivuga


text:
Umuyobozi w’Umuryango Urwanya Ruswa n’Akarengane, Transparency International Rwanda, Ingabire Marie Imaculleé aherutse gutangaza ko abaryi ba ruswa zo mu nkiko bahinduye amayeri, ku buryo abaturage basigaye baca ku bunganizi babo mu mategeko bakabaha ruswa ngo bazayishyikirize umucamanza.
Icyo gihe hanagaragajwe ko hari n’abanditsi b’inkiko babaye abakomisiyoneri b’abacamanza, bavugana n’abaturage bakabaha ruswa ngo bazayibashyirire abacamanza.
Umuvugizi mushya akaba n’umugenzuzi w’inkiko, Mutabazi Harrison, yabwiye IGIHE ko koko mu nkiko hakigaragaramo ruswa ariko itari ku rwego rukabije.
Mutabazi yavuze ko hari abantu babaye abakomisiyoneri ba ruswa mu nkiko, nyamara ngo atari abakozi bazo ndetse ko na ruswa nyinshi itakirwa n’abakozi b’inkiko.
Ati “Hari abakomisiyoneri bigize ibiraro , rimwe na rimwe mu bakozi b’inkiko wenda harimo abagifite umutima muke bakaba bakorana n’abo bakomisiyoneri ariko umubare munini dusigaye tubona ni abakomisiyoneri biyitirira abakozi b’inkiko cyangwa biyitirira abantu baziranye n’abakozi b’inkiko.”
Yavuze ko hari n’abunganizi b’inkiko bagaragaza imico mibi, bagasaba abo baburanira amafaranga babeshya ko bayasabwe n’abacamanza kandi atari byo.
Ati “Hari n’abunganzi b’inkiko rimwe na rimwe bitwara nabi, badakurikiza amahame y’akazi kabo, nabo bakabeshya ababuranyi babo bakababwira ngo narangije kuburana ariko umpe n’amafaranga nzashyire umucamanza kugira ngo azafate icyemezo. Baba babeshya ari amafaranga yabo. Akenshi 90 % by’ayo mafaranga ntagera ku bakozi b’inkiko. Abo bakomisiyoneri barayirira bakayajyanira ubusa.”
Mutabazi yatanze urugero rw’umwe mu baturage uherutse kwiyitirira Perezida w’Urukiko, agasaba umuturage amafaranga ariko agafatwa atarabigeraho.
Yagize ati “Mu rukiko rw’ibanze rwa Rukara hari umuntu wiyitiriye Perezida w’urukiko mushya, ahamagara umuburanyi aramubwira ngo nyohererereza ibihumbi 500 hanyuma nzarebe ukuntu nzagucira urubanza. Nimero ye twayishyikirije ubugenzacyaha ngo akurikiranwe. Nibura uwo muburanyi we yateye intambwe aza kubwira urukiko ariko hari abandi bajya bayatanga bakayabarya.”
Guhera mu 2005 abakozi b’inkiko 32 barimo abacamanza 13, abanditsi b’inkiko 19 n’abakozi batatu b’abacamanza (b’aba aba sous-contract) bahamwe na ruswa cyangwa ibindi bikorwa bijyanye nayo barabihanirwa.
Mutabazi yavuze ko ubu ikibazo cy’abakozi b’inkiko barya ruswa cyahagurukiwe, uzajya afatwa nta kumwihanganira.
Yagize ati “Murabizi hari ibibazo by’imyitwarire byinshi byabayeho aho abakozi b’inkiko babafashe bakabahana , bakirukanwa, bamwe bagafatirwa ibihano […] uzagwa mu cyaha cya ruswa ntazihanganirwa.”
Mutabazi avuga ko ruswa mu nkiko bayihagurukiye, by’umwihariko ikaba izibandwaho mu biganiro n’ibikorwa bizakorwa mu cyumweru cyahariwe kurwnaya ruswa kiratangira kuri uyu wa Mbere tariki 12 Gashyantare, kikazasozwa tariki 16 Gashyantare 2018.
Muri iki Cyumweru kizaba gifite Insanganyamatsiko igira iti ‘ruswa ni umwanzi w’Iterambere ry’igihugu, tuyamagane’ byitezwe ko hazagaragazwa ububi bwa ruswa ndetse hakanaburanishwa imanza za ruswa mu gihugu hose.
Mutabazi yavuze ko n’abakozi b’inkiko bazibutswa ingaruka zo kwakira ruswa by’umwihariko ngo kuko bose atari shyashya.
Ati “Ntabwo twavuga ko byera ngo de, ko nta ruswa irangwa mu bakozi b’inkiko ari nayo mpamvu habaho ubugenzuzi bw’inkiko. Abaturage barasabwa kujya bandika uwo baketseho ruswa ariko mu gihe hari ibimenyetso bifatika.”
Kuva muri Gashyantare 2017 kugeza muri Mutarama 2018, mu gihugu haciwe imanza 355 zijyanye na ruswa. Hasigaye imanza 123, muri iki Cyumweru bikaba biteganyijwe ko hazaburanishwamo imanza 117.


text:
Muri utu duce tuvugwamo ibiyobyabwenge byinshi birimo urumogi, mayirungi na Mugo (Heroine), twasuwe n’abadepite ku Cyumweru, tariki ya 4 Gashyantare 2018.
Aba baturage babwiye IGIHE ko bitewe n’uko benshi muri bo bafitanye amsano yo mu miryango, ntawe ushobora gupfa gutanga amakuru y’abacuruza ibiyobyabwenge; n’abayobozi bo mu nzego z’ibanze bashyirwa mu majwi ko nk’iyo hagiye kuba imikwabo baburira bene wabo.
Uwitwa Bizimana Ismail yagize ati “Ibiyobyabwenge kugira ngo bicike hano mu Gatare cyangwa mu Biryogo biragoye kubera ko abantu hafi ya bose baha usanga baba bafitanye amasano ya hafi cyeretse Polisi igiye ikora nk’imikwabo itunguranye n’abayobozi batabizi kuko nabo ubwabo harimo abahishira ababicuruza kuko haba hanarimo na bene wabo.”
Umunyamabanga Nshingwabikorwa w’Umurenge wa Nyarugenge, Havuguziga Charles, nawe yemeza ko hari abaturage banga gutanga amakuru kubera ibintu amasano baba bafitanye hagati yabo.
Yagize ati “Nibyo mbere bavuga ko kimwe mu bituma ibiyobyabwenge bidacika burundu ari uko hari abaturage bagenda bagahishira abantu bitewe n’amasano bafitanye ariko twafashe ingamba ko guhishira umurozi akumaraho imbyaro; nta mpamvu yo gukomeza guhishira umuntu unywa ibiyobyabwenge nk’uwo kandi batangiye kubyumva.”
Yakomeje avuga ko mu Biryogo hagaragaramo ikiyobyabwenge cya mugo n’urumogi ariko ashimangira bimaze kugabanuka.
Depite Kayiranga Alfred Rwasa ukuriye Komisiyo ya Politiki y’Uburinganire n‘Ubwuzuzanye bw’Abagabo n’Abagore mu iterambere ry‘Igihugu wari mu basuye aba baturage, yabasabye kurwanya ibiyobyabwenge bigaragara muri ako gace kuko bibasiga isura mbi.


text:
Shikama irasubiza Abakomiseri ba Twagiramungu Fawusitini/Nkusi Yozefu
Twagiramungu Fawusitini abwira abanyamakuru
ko APR(RDF) yirwanagaho yica impunzi z'abahutu
zirenga ibiumbi bitanu mu nkambi y'i Kibeho muri 1995
Ndabanza gushimira
umuvandimwe majoro Kanyamibwa Yakobo( Komiseri w'ishyaka rya Twagiramungu Fawusitini ushinzwe umutekano n'iperereza) ku nyandiko aherutse guhitisha kuri Veritas
Info yerekana ko twagombye twese guhitisha ukuri mubyo tuvuga n’ibyo dukora,
ibi rero bikaba bijyanye n’ntego Shikama yihaye yo “ Guharanira ko ukuri
gusimbura ikinyoma”. Nkiri kuri uyu muvandimwe, yanenze abantu bapfobya ubutwari
bw’Inzirabwoba ku rugamba twashoweho n’Inkotanyi zivuye mu gihugu cya Uganda muri 1990,
akagira ati:”ubonye nyina ashaje agirango inka za se zapfuye ubusa”.
Ndagirango rero muhumurize mubwira ko hari abanyarwanda n’abanyamahanga
bazirikana ibyo Inzirabwoba zabakoreye igihe FPR yatwikaga inkambi muri Zaire aho bemeza
ko mu ihunga izi ngabo zabakingiraga amasasu ya FPR n’ubundi bugome bakorerwaga
n’amwe mu moko ya Zaire; ibi bikaba bizagaragara mu bitabo 2 biri hafi gusoka,
kimwe kikaba cyaranditswe n’umunyarwanda ikindi umunyamahanga. Kagame ariho arakangurira
abana bavutse nyuma ya 1994 kwandika ku mateka y’ibyabaye mbere yaho, namwe
mwese mwatwikiwe mu nkambi za Zaire
mukanga gushya ngo mushirire, namwe mukiri mu mashyamba n’abandi bari
hirya hino ku isi, ni ngombwa kwandika ku buzima mwabayemo kugirango abana
banyu bazabwire abazabakomokaho ko ingufu z’Imana ari igitangaza!
Ngarutse ku nkuru
nyamukuru: mperutse guhitisha inyandiko kuri Shikama mbwira Twagiramungu
Fawusitini ko amacakubiri ya Kiga-Nduga yo muri 1992 tutazongera kuyihanganira.
Nandika ibi, nabitewe n’inyandiko zari zimaze iminsi zicicikana ku mbuga 2
arizo Ikaze iwacu na Veritas Info mbese bikaba byari bimaze no gufatira muri za forumszikoreshwa na bamwe mu bakuru b'amashyaka akorera mu buhungiro. Bijya gutangira wabonaga ari ihangana riri
hagati ya Jenerali Byiringiro Victor uyobora
FDLR na Fawusitini Twagiramungu uyobora RDI na CPC. Byagaragaye ko
nyuma iki kibazo hari abantu bashatse kugihindura icy’uturere, bikaba ari nabyo
n’umuvandimwe Kanyamibwa avuga ati :” ntihakagire abitirira ibintu abantu aba
n’aba”
Hari uwambaza ati ese
hari inyandiko wigeze ubona Twagiramungu Fawusitini yandika?. Aha nasubiza ntanga urugero
rwihuse mvuga ko ibintu byose bihita kuri Shikama byaba ibyiza n’ibibi byose
bigomba kubazwa njyewe nyiri urubuga. Niyo mpamvu hariho nk’abantu bohereza
inyandiko nabasaba nko kuzisana( mu Gatsiko babyita gukora ubugororangingo!)
bakwanga nanjye sinzihitishe. N’abanyamakuru bacu ni uko bibagendekera, hari
inyandiko zikererwa guhita kubera kiriya kibazo. Inyandiko zimaze iminsi zihita
kuri Veritas Info zikaba zerekana aho Twagiramungu Fawusitini ahagaze ku bibazo
ibi n’ibi byugarije Abanyarwanda nubwo atariwe uzishyira hanze bikorwa
n’Abakomiseri b’ishyaka rye, ibi kandi ntashobora kubyigurutsa. Ngibyo ibyo
nashingiyeho nibutsa Twagiramungu Fawusitini ko ibyabaye muri za 1990s aho
amashyaka menshi yagiye ashyamiranya abaturuka mu majyaruguru n’abo hepfo, tukaba
ubu twirengereye ingaruka mbi zabyo, tudashaka kongera kubyumva ukundi.
Aha
hasi, murahasanga inyandiko 3 zinyuranye nagerageje kuvugaho uko mbishoboye,
nkaba nsaba ko namwe abasomyi ba Shikama mwicukumburira ibiri muri izi
nyandiko, mukambwira niba biriya padiri Nahimana Tomasi yavugaga yaribeshye
dufashe kamwe muri buriya busobanuro bwo hejuru maze tukavuga ko organiser
bivuga “gushyira abantu mu myanya y’akazi ukurikije
ubushobozi bwabo”! Muri make dore uko mbona iki kibazo,
abakomiseri ba Twagiramungu bamuhagarariye mu itangazamakuru: bafite igitugu
kiruta icyo ku mwicanyi Pawulo Kagame. Muraza gusanga ko batangiza inyandiko
zabo ibitutsi, bakaziherutsa ibitutsi!
Baranatandukira bakanibasira n’inzirakarengane zitagize aho zihuriye n’ikibazo
bavugaho! Bashinja abandi ubujiji no kurangwa no kudasoma, nyamara muraza
gusanga barangwa no gusubiza inyandiko batasomye!!!. Nubwo bamwe byitwa ko
bashinzwe itangazamakuru, birengagiza ko inyandiko ibeshyuza uyohereza aho uvuga
ko bakwanditseho ibitari byo, iyo uyohereje ahandi, haba harimo itiku kandi
werekana ko ibyo bakuvuzeho ari byo. Basomyi ba Shikama, namwe amaso nabahe!!
Inyandiko ya mbere:
" Yihinduye injiji n’umubeshyi kandi ari Dogiteri
kubera urwango afitiye Twagiramungu Faustin!"/ Yanditswe na Ntakirutimana Faustin, Komiseri mu ishyaka rya Twagiramungu akaba
akuriye komisiyo y’ibyerekeye
amakuru agenewe rubanda nkuko
byemejwe n’inama y’iryo shyaka yo kuri 22/2/2015.
Dore uko uyu muvandimwe atangira
inyandiko ye:
Uyu Nkusi Joseph ni
umunyabwenge, akaba atuye ku mugabane w’u Burayi ndetse akaba azwiho n’igikorwa
cyiza cy’akarusho cyo gushinga no gucunga urubuga rutangirwamo
ibitekerezo n’amakuru Abanyarwanda benshi bakeneye ; ariko kubera urwango afitiye Twagiramungu ku mpamvu zitumvikana,
byatumye yandika inkuru yo kumuharabika igaragaza ko ubwenge bwe yabwiyambuye akigira injiji n’umubeshyi kugera
naho ananirwa kureba kuri interineti
amakuru y’ukuri y’ibyo yandika kuri Twagiramungu
Wakoze muvandimwe kungira umunyabwenge nubwo
njye ntekereza ko nta munyabwenge ubaho ahubwo habaho injiji zikaba ari
abatekereza ko bazi ubwenge kurusha abandi. Ndakwibutsa kandi ko Pawulo Kagame
avuga ko injiji ari izize; iyo avuga gutyo aba avuga abize amashuri aruta ayo
yize, ni ukuvuga abarangije ayisumbuye nkaba nkeka ko kugirango bakugire
Komiseri mu ishyaka ugomba kuba ufite byibura ayisumbuye, bityo ukaba uri muri
ka gatebo Pawulo Kagame ashyiramo injiji zize, ubwo rero uri uwacu!
Nshuti yanjye, ndagirango ngusabe gusenga
Imana ushikamye kugirango ikurinde kwandura indwara y’umunyagitugu n’umwicanyi
Pawulo Kagame, uwo mutavuga rumwe ntaba ari umwanzi ahubwo ashobora kuba
n’inshuti y’amagara kurusha abirirwa bakuvuga ibigwi n’imyato utagira kugirango
bagusoromeho amaramuko.Ese waba warasomye neza inyandiko yanjye y’ubushize ngo
urebe niba hari icyo nabeshye muri ibi bikurikira mbere yo kuvuga ko nanga
Twagiramungu Fawusitini?
-Ugusezera kwanjye mu ishyaka Ishema nyuma y’ukwezi kumwe gusa dushinze
iri shyaka na bagenzi banjye barindwi?
-Kuba Twagiramungu Fawusitini ariwe munyapolitike Shikama yanditseho
kenshi imushima ikanamushyira(wenyine)
mu nyandiko zidasanzwe kandi zikundwa na benshi cyane nk’Ibyahishuwe na
Politiball?Ibi tukaba twarabikoraga tubitewe n’uko twabonaga afite ibitekerezo
bizima bishakira abanyarwanda bose amahoro? Mu gihe rero yiyemeje guhanganira
kuri interineti, nta cyatuma dukomeze kumufata nkuko mvuze hejuru.
-Ubwawe uravuga ko utazi igituma nanga Twagiramungu Fawusitini! Ndumva
bitari ngombwa kubivuga ariko nta kibi kirimo, birakwiye buri gihe gushima
ibyiza ibibi tukabyamagana: nshimishijwe no kukumenyesha ko kuva muri 1984
kugeza ngiye muri Libya muri 1987 nasuye kenshi imwe mu miryango ikomoka ku
ntwari y’ibihe byose Nyakubahwa Gerigori Kayibanda: Haba kwa Ndimbira
wayoboraga CER akaba yari atuye hariya hejuru y’ahitwaga TSF munsi y’ibitaro
bya Kigali, Twagiramungu Fawusitini wari utuye mu Kiyovu akaba yarayoboraga
STIR( nubwo muvuga ko nta myanya y’ubuyobozi yari afite kwa Kinani!), Kayibanda
Piyo wari Depite, Ruberanziza A., n’umukecuru ubyara iriya ntwari Kayibanda
Gerigori. Aha hose ntaho nigeze mfatwa nabi, nkaba nzirikana urugwiro n’ubuntu
nasanze muri iriya miryango yose. Ntaho nahera rero nanga Twagiramungu
Fawusitini muvandimwe wanjye rwose uribeshya cyane.
Uku kwiyambura ubwenge kubera urwango nibyo byatumye mu mwaka w’1994
interahamwe zigishijwe n’abanyabwenge nka Nkusizararimbuye igice kinini cy’Abanyarwanda ngo zibahora uko batekereza n'uko basa,
kugeza naho zishe abasilikare ba Ex-FAR bari ku rugamba ngo ziri kwikiza
umwanzi!
Muvandimwe, aha
urahavuga amagambo akomeye ashobora kukunywesha amazi uramutse utari mu cyama
cya Kagame! Waba ufite urutonde rw’aba banyabwenge batozaga Interahamwe na
Gahunda z’izo nyigisho? Ubu se nturiho ugwa mu mutego wa FPR ivuga ko ibyabaye
mu Rwanda byari byarateguwe, nizere ko warangije gutanga amakuru.
Gushyira urwango mu bantu bishobora
kuzaba umwihariko w’abanyabwenge bamwe b’abanyarwanda
bashaka kutwereka ibara ry’umukara bakatumena amatwi bashaka kutwemeza ko ari
umweru !
Ahangaha ubusanyije
n’ibyo wavuze hejuru byerekeranye n’ibyo urubuga Shikama rugeza kuri rubanda.
Ndakumenyesha ko na Veritas ucishamo inyandiko zitukana nayo igashyiraho akayo
ko kuntuka munsi y’ifoto yanjye, yandikiye Shikama idushima umurimo dukorera
abanyarwanda. Iyo twamagana abantu bashaka kuzana inzangano zishingiye ku
turere n’amoko, ngirango tuba dukora ibibusanyije n’ibyo uvuga.
Muri iyo nkuru ya Nkusi
navuze haruguru aragira ati : «Twagiramungu
nareke abimariye imyaka mu mashyamba
bakomeze bibereho mu bugenge bwabo areke kubasonga nkuko yatereranye izindi
mpunzi igihe zicwaga i Kibeho muri 1995, Seth Sendashonga agatabaza hakabura
utabara, Bihwahwa Bizimungu akajya gushinyagura naho Twagiramungu na Kagame
bariho binywera byeri i Kigali»!
Biratangaje kumva umuntu w’umunyabwenge nka Nkusi atinyuka kuvuga ko igihe
inkotanyi zicaga impunzi mu nkambi zo ku Gikongoro Twagiramungu yarimo anywa
byeri na Kagame i Kigali !
Nkuko wabisomye ku nyandiko nahitishije
mu cyongereza usanga aha, ubwicanyi
bwakorewe Abahutu I Kibeho, ntibwakozwe umunsi umwe gusa, bwatangiye kuri 18/4/1995 nyuma y’aho uwari Perefe
atangarije ko basenya inkambi kuri 17/4/1995 kugeza kuri 24/ 4/1995 igihe
abarokotse berekezaga I Butare n’amaguru.Ntushobora rero kumbwira ko muri
kiriya gihe cyose Twagiramungu Fawusitini yari mu I Buruseli mu Bubiligi nkuko
ushaka kunyereka kuri iriya link ko kuri 22/4/1995 umunsi APR(RDF) irasa ku
mpunzi kuva kuri 18/4/1995 zararaga mu mbeho,nta mazi ,nta biryo , zibyigana nk’intama
nkuko umwe mu bakozi b’ingabo za Australia wari uhari abivuga. Ikikwemeza y’uko
Twagiramungu yari ahari yinywera byeri I Kigali na Kagame nkuko nabivuze
ubushize, kuri 19/4/1995 niho Ministiri Seth Sendshonga yaje gutabaza Bihwahwa Bizimungu, Pawulo Kagame, na
Twagiramungu Fawusitini bakamuhumuriza bakamubwira ko ubwo bwicanyi buhagarara
ariko ntibyabujije ko kuri 20/4/1995 hongera kuraswa izindi mpunzi zirenga 50
nkuko bariya banya Australia babivuga.
Ikindi ni uko
twagiramungu yabwiye abanyamakuru ko abicanyi ba APR (RDF) bica impunzi zirenga
5,000 birwanagaho(reba kuri iyi videwo wampaye kuri link ku munota wa11.18/14.41) Ongera urebe iyo videwo iri hasi aha. Uravuga kandi ko ubwicanyi bw’I Kibeho ari bwo bwatumye Twagiramungu Fawusitini
asezera, oya sibyo wongere urebe neza iyi videwo wampaye kuri link, Twagiramungu avugana n’umunyamakuru,
aramagana ubwicanyi bukomeje gukorerwa abaturage mu cyaro nta hantu avuga
Kibeho! Twagiramungu kandi ntabwo yasezeye kubera ikibazo cy’I Kibeho, reba neza
amatariki: ubwicanyi bw'i Kibeho : 17/4/1995- 24/4/1995. Twagiramungu asezera kuri 28/8/1995.
Twagiramungu Fawusitini abwira abanyamakuru
ko APR(RDF) yirwanagaho yica impunzi z'abahutu
zirenga ibiumbi bitanu mu nkambi y'i Kibeho muri 1995
Nkusi aragira ati : «Kurangwa n’igitugu no gusuzugura abo bafatanyije buri gihe » !
Uyu Nkusi ntabwo azi Twagiramungu uretse ijambo rimwe Padiri Thomas yamubwiye
ry’uko atamurusha kumenya Twagiramungu, none uyu Nkusi ko ataba mu
ishyaka RDI-Rwanda
Rwiza riyoborwa na Faustin Twagiramungu,
ntabe n’umuyoboke w’impuzamashyaka ya CPC, ahera he avuga ko
Twagiramungu arangwa n’igitugu no gusuzugura abo bakorana ? Uwabwira
Nkusi ngo « gesa
ubwiyo, ubwino ntiburera»! Nkusi yagombye gutegereza abari mu mashyaka ayoborwa na Twagiramungu akaba
aribo bamuvuga uko bamuzi kuko bakorana nawe,akareka kwiterera mu mata nk’isazi no kubeshya
rubanda! Mu gihe MDR yatoraga abayobozi bayo mu mwaka w’1992, iryo tora ryanyuze mu
mucyo mu rwego rw’igihugu kandi njye ubwanjye nari ndirimo, nta hantu na
hamwe igihugu cy’Amerika (USA) kigeze kigira uruhare mu matora ya MDR ku buryo
Twagiramungu yari kujya kubasaba amajwi
Uyu muvandimwe arongeye yikubise wa
mutego wa rugondihene! Nkuko nabivuze ngitangira, ibyo navuze kuri Twagiramungu
Fawusitini nashingiye kuri Fagisi y’Abanyamerika, nshyiramo n’ibyo aba bazungu
bavugaga ko Twagiramungu yababwiye. Mu gihe utarahakana ko iriya Fagisi ari ukuri
ikaba impimbano, nta mpamvu wanyita umubeshyi cyangwa injiji ibimenyetso
bifatika bihari! Sinzi rero impamvu uriho umbwira ibyo muri RDI na CPC bya none
kandi njye narashingiye ibyo nanditse ku byabaye muri MDR muri 1992 byerekana
kandi ko ntaho bitaniye n’ibiriho biba ubu mu mashyaka ayoborwa na Twagiramungu
Fawusitini; none se urashaka kumbwira ko nta bibazo Twagiramungu yagiranye na
bamwe mu bagize CPC, urugero rutari kure rukaba ari FDLR? Muri RDI se ho ni
shyashya! Wambwira icyo yapfuye na Me Evode U. kugeza igihe amusezeyeho akigira
kwa Kagame Pawulo? Naho se Padiri Nahimana Tomasi? Uwo mucyo uvuga waranze
ariya matora ntawo tubona mu itegurwa ryayo, niba warasomye neza inyandiko
yanjye y’ubushize, uribuka uko Twagiramungu Fawusitini yabwiye Abanyamerika
ukuntu yateganyaga kwigizayo Dr Murego Donati?
Abanyabwenge batekereza nka Nkusi baharabika
Twagiramungu bamugereranya n’Imana! Mu kwezi kwa cumi 2014, Gen
Byiringiro yavugiye kuri Radiyo BBC ari i Walikale (RDC) ko yitandukanyije
n’umunyepolitiki witwa Twagiramungu Faustin, ko ndetse amwirukanye kubuyobozi
bwa CPC !
Kugeza na nubu twategereje uko Byiringiro
ayoboye CPC twarahebye! Twibajije ukuntu umuntu akora coup d’Etat mu
ishyaka kandi ajijutse biratuyobera! Bitewe ni uko Byiringiro yashatse kuyobora CPC
ari i WALIKALE ubu bikaba byaramuyobeye, niko abatekereza nkawe biyumvisha ko
Twagiramungu ayobora FDLR ari mu Burayi bigakunda!
Niko se muvandimwe we, ko watubwiye ko
muu mashyaka Twagiramungu Fwusitini
ayobora nta bibazo bibamo ukaba wivuguruje tubigenze gute! None se niba
Twagiramungu yarirukanywe na jenerali Byiringiro muri CPC ni ubwo utavuga ko
yanze kwemera ko yahiritswe ubu si gihamya ko iyi CPC iyoborwa na Fawusitini
Twagiramungu ifite ibibazo!?
Uyu muvandimwe aravuga kandi ati: “
Kuba kandi yaragize ubutwari bwo kujya guhangana na Kagame mu matora yo
muw’2003, atazi niba azapfa cyangwa niba azakira (à ses risques et périls), byatumye bamwe bavugaguzwa aho bari babunze mu
magorofa y’i Burayi, ngo Rukokoma agiye guha agaciro itorwa rya Kagame (légitimer!).
Kandi nyamara n’ubwo bamwibye amajwi, nibura Abanyarwanda bamenye ko
FPR-Inkotanyi ntacyo ipfana na rubanda, naho amahanga aba abonye ikimenyetso
simusiga cy’uko nta demokrasi iri mu Rwanda rwa Kagame-FPR.”
Ibi biteye agahinda muby’ukuri! Uru
Rwanda ruragana hehe koko? None se muvandimwe we, wasobanura ute ukuntu uvuga
ngo ishyaka ryawe rirahanira kubohora rubanda abayobozi baryo nkawe bakoresha
imvugo ipfobya abo bashaka kuyobora?Urabona koko izi nshinga ebyiri ukoresheje
ku biremwa muntu nkawe bihesha agaciro ishyaka ubereye umwe mu bayobozi? Kuvugaguzwano kubunda uzi icyo bivuga mu
Kinyarwanda,urumva uburemere bw’izi nshinga wakoresheje? Ikindi nakongeraho,
nubwo ntari ndi kumwe n’aba bantu uvuga bakoraga biriya, kuko nari nibereye
muri Libya, wagirango hari aho bibeshye? None se Twagiramungu Fawusitini, u
Rwanda yari yarahunze yari ayobewe ko ruyoborwa n’itekinika nta kuri kurubamo?
Ese kuva muri 2003ayo mahanga uvuga
yabonye ko nta demokarasi iba mu Rwanda hari icyo yahinduye ku myumvire
n’imikorere ya Pawulo Kagame kubera ko Twagiramungu Fawusitini yagiye guhangana
nawe mu matora?
"Kubaho kwa FDLR niyo maramuko ya FPR
n’Ubutegetsi bwa Paul Kagame !"/ Uyu mukomiseri we yabonye ko ibyo avuga
bidafite ishingiro yirinda gutangaza amazina ye yiyita
Koloneli Rukara Damien nasho Kibungo Rwanda
Nawe ntatinzamo nka mugenzi we twabonye hejuru,
aratangira angira umujenosideri kuko ngo nanga Twagiramungu Fawusitini, ngo
naramuhushije muri 1994 nkaba ngifite umgambi mubisha wo kumukura ku isi !
Maze gusoma
inyandiko ya Nkusi Yozefu ku Ikaze, aho yifatira mu gahanga Nyakubahwa
Faustin Twagiramungu Prezida wa RDI Rwanda Rwiza na CPC. Aho amwiyama ko
politique ye yamacakubili Kiga-Nduga
itazongera kwihanganirwa. Bwana
Yozefu Nkusi ni ubwo n’ubundi wibeshye kuri politique ya Faustin
Twagiramungu, biragaragara ko wa mugambi mubisha
mwari mufite wo kumwica muri 1994 Imana igakinga akaboko na n’uyu
munsi ariwo mufite wo kurimbura Abacikacumu
bose mufatanyije na FPR ya Paul Kagame!
Ndagirango mbwire uyu muvandimwe ko iyi nyandiko avuga itashyizwe kuri Ikaze
iwacu nkuko yabyanditse, yaciye ku rubuga rwa Shikama abo mu Ikaze
Iwacu bayikoreraho kopi nkuko tubikora iwabo cyangwa ku zindi mbuga. Birababaje
rero kuba uvuga ngo twashatse kwica Twagiramungu Fawusitini muri 1994 kandi
nari muri Libya! Aho ntabwo unyibeshyaho ukansanisha n’igice cy’abantu mumaze
iminsi muharabika ku mbuga muvandimwe wanjye?
Muri make ntawe utazi amahano yakozwe
ni ngoma ya cyami kugeza aho bayihiritse muri Révolution ya 1959. Icyo gihe
bamwe mubashyigikiye Ubwami bahunganye n’umwami kuko mu mitwe yabo bari
bafite ingengabitekerezo yo kurimbura ubwoko bw’abahutu. Nyuma ya cyami hagiyeho Repubulika iyobowe na Nyakubahwa G.Kayibanda
wavukaga mu NDUGA (abanyenduka). Akurwaho na J.Habyalimana wamugandaguye
akoze coup d’état; Habyalimana wakomokaga mu karere ka KIGA (abakiga).Ikosa ririhe rero rya Twagiramungu mu
gihe atari we watangije kurobanura ku butoni hitwaje uturere, ni uko se
yatinyutse kubyamagana? Ingero ni
nyinshi niba Nkusi yarazibagiwe yabaza umuturanyi we akabimwibutsa. Turwana na
FPR ibyitso byinshi byari bigizwe n’abantu bakomoka muyandi maprefegitura naho Gisenyi, Ruhengeri na Byumba ngo bari
bazima !....yewe no mugisoda byaranukaga.....Nyamara abagambanyi bari
bakomeye kandi twari duhanganye ku rugamba bazi neza imbaraga zacu bari
Abakiga :Rizinde, Kanyarengwe,
Biseruka…hakiyongeraho abanyepolitiki b’abasivili barimo Bizimungu pasteur, Kajeguhakwa… imbere
mu gihugu hari ba Nsekarije...none
ubu ba Rucagu, Bosenibamwe,
Habumuremyi, Rwarakabije, Gatsinzi Marcel
Urakoze muvandimwe kutwibutsa amateka atari meza igihugu cyacu
cyaciyemo. Ndagirango nkwibutse ko iyi kudeta abasoda bakoreye Intwari y’ibihe
byose Nyakubahwa Gerigori Kayibanda mperuka kuyamagana mu mezi ashize kuri BBC
Gahuza mu kiganiro : “ Imvo n’imvano” aho nasobanuyemo uko iyi kudeta
yateguwe, na Major Kanyamibwa akaza kutwunganira mu cyumweru cyakurikiyeho.
Nibyo habayeho amakosa yo guhirika uriya mubyeyi n’aho yari adukuye byongeye
kandi agafatwa nabi kugeza yitabye Imana. Ndakwibutsa ko Ikinani kitananiye
Abanzi n’Abagambanyi kitakoze nka Kagame Pawulo kuko cyemeye ikosa ryabaye,
kikemera ko imiryango y’ abanyepolitike ba Repubulika ya mbere bishwe nyuma
y’iriya kudeta bahabwa indishyi y’akababaro; nta ndishyi yahwana n’amaraso
y’umuvandimwe wishwe ariko kubyemera ni igikorwa cya kigabo kiganisha ku
bwiyunge, kuba Ikinani kitaratoteje bene Kayibanda nkuko Kagame abikora ubu ku
miryango y’abo amaze kwica, nabyo ntawabura kubigishimira. Ibyo navuze kuri Twagiramungu niba wasomye
neza inyandiko yanjye nabivuze mu rwego rw’amashyaka, ntaho nigeze mvuga ko
yagambaniye igihugu dore ko ntari nari mu Rwanda.
Ikindi ni uko imvugo zisa n’iyi yawe zituma nibaza ibi
bikurikira:
Reka mbanze nshimire uyu mwenedata
ikinyabupfura afite mubyo avuga no kureba kure mubyo atekereza. Mu by’ukuri
yasohoye iyi nyandiko ye ntarandika iyanjye turiho tujyaho impaka na bagenzi be
aha hejuru, akaba yarasubizaga inyandiko yari ya Darius Sunray Murinzi, yasotse ku IKAZE IWACU, iyo
nyandiko ikaba ifite umutwe ugira uti : Umugambi wo guaca FDLR umutwe:
Politiki na Dilpomatiea ntibivuga gutera amacumu mu mugongo jenerali
Byiringiro.
Uyu muvandimwe
afite aho ataniye na bagenzi be navuze hejuru, nkaba nkeka ko u Rwanda rushya
rukeneye abantu bameze nkawe, dore zimwe mu ngero z’iri tandukaniro:
-Ubwo bagenzi be bamaze iminsi ku rubuga Veritas Info baterana amagambo na bamwe mu
bashyigikiye FDLR, ndetse bagashyiramo rimwe na rimwe n’ibitutsi n’ipfobya
nkuko mwabibonye hejuru, we aremeza ko politike yo kuri interinete ikemura
ibibazo bike igatera byinshi.
-Ikindi atandukaniyeho na bagenzi be, ni uko we
yemera ko Twagiramungu Fawusitini yaba yaribeshye ku Nkotanyi zikamukoresha
amakosa ariko akaba ataba intandaro yo kumushyira mu kato. Aragira ati:
“ Niba koko Twagiramungu ari ingambanyi nkuko ubivuga (bikaba biba no
mu kanwa k’abahutu benshi), bikaba binaba inzitizi ku gikorwa cyose cyatuma abo
bahutu bishyira hamwe ngo twikize ubutegetsi bwa Kagame n’agatsiko ke,
ndagirango mbwire abahutu bose ngo : «Utaribeshya mu buzima bwe azahaguruke maze atere
Twagiramungu ibuye rya mbere ». Twese
ubugome n’uburiganya bw’inkotanyi twagiye tubuvumbura buhoro buhoro, tubumenya
cyane muri iyi minsi aho bamwe mu nkotanyi bahungiye bakagenda batubwira
utubanga twabo duke duke.Kuba rero Twagiramungu yaba yarabibeshyeho, njye
simbibona nk’ikibazo cyamushyira mu kato, ngo kimuheze muri uru rugamba
rukomeye, rutugoye twese rwo guhirika ubutegetsi bw’agatsiko k’inkotanyi”
Uyu muvandimwe hari aho abona ariko ibintu kimwe na bagenzi be twavuze
hejuru: kuri bose, nta muntu wundi u Rwanda rufite ushobora kuruyobora nyuma ya
Kagame atari Twagiramungu Fawusitini!!!Ese uyu mushiniki wanjye yaba yibagiwe
ko hari abamaze kwitwa
“ Kandida Perezida w’u Rwanda 2017!”Aba se niba bararangije kwiyemeza
guhangana mu matora ( naramuka abaye) si uko biyumvamo ubushobozi bwo kuba
basimbura Pawulo Kagame bagakosora ibyo yoretse. Nta washidikanya kandi ko
ejobundi hazigaragaza n’abandi biyumvamo ubwo bushobozi. U Rwanda ngo rutuwe na
miliyoni cumi n’ebyiri, none se ko Twagiramungu Fawusitini ageze mu za bukuru,
niba nta muntu wayobora u Rwanda neza usibye we, nazaba adahari bizagenda gute?
Dore uko uyu muvandimwe atekereza ukuntu Twagiramungu ari Ntasimburwa:
“Byari kuba byiza kandi wowe Darius ushoboye kuturatira umuhutu
(umunyepolitiki) w’intangarugero wemera kandi utaribeshye ku Nkotanyi
uzadufasha kuva muri aka kandare twashyizwemo na Kagame, bityo Twagiramungu
ukamushyira hasi!”
Ikindi
kibabaje kuri uyu muvandimwe Umutoni
Solanje ni uko akangurira Abahutu gukora ikosa nk’iryo Abatutsi bamaze imyaka
hafi 20 bakora rikaba ririho ribagaruka. Aremeza ko Abatutsi bazi icyo bashaka
kuko abo yita Inararibonye za FPR nka Rutaremara zibona Pawulo Kagame yica
zikicecekera zigakomeza kumuyoboka! Ibi bikaba bivuga ko n’Abahutu bagombye
gukora gutyo kuwo bita Inararibonye yabo Twagiramungu Fawusitini! Ubu buryo bwo
gutekereza nibwo bwashyize u Rwanda mu kaga kuva imyaka amagana. Aho kwamagana
umutegetsi urangwa no kuba umukegesi aho kuba umuyobozi wa Rubanda, hagiye
hibandwa kuri: “ umunyiginya wacu, umwega wacu,
umututsi wacu, umuhutu wacu, umusajya wacu” none reba aho tugeze! Dore
Umutoni uko abyumva:
“Ese ko Kagame yishe Karegeya akanabyigamba, Nyamwasa agahunga
kubera uwo Kagame, ariko ba Tito Rutaremera b’inararibonye za FPR bagakomeza
bakamukurikira? Igisubizo nuko
Abatutsi bazi icyo bashaka «Ubutegetsi » [peu importe le prix]. »
Uyu muvandimwe yambwira niba
ubu Abatutsi batengamaye kuko umututsi Pawulo Kagame ari ku butegetsi?
Igisubizo ni oya kuko hari abatutsi batabarika amaze guca imitwe, abo
yicishije, abo yatorongeje ndetse akanahiga n’abana n’abagore babo mu
buhungiro. Muri Shikama rero iyi myumvire tukaba tubona itajyanye n’igihe
tugezemo kandi idakwiye mu Rwanda rushya turota, aho Umuhutu, Umutwa n’Umututsi
bazasangirira ku meza amwe, bagasabana amazi, bagashyingirana, buri wese
akifuriza mugenzi impagarike n’ubugingo aho gupanga icyamucisha umutwe.


text:
Bamwe muri aba bana ngo ni amasezerano baba baragiranye n’ababyeyi, yo kubahemba kubatembereza mu imurikagurisha nibitwara neza mu ishuri, abandi bakazanwa n’ababyeyi babo ku bushake cyangwa babibasabye.
Abana baganiriye na Kigali Today bavuga ko gukina n’abandi mu bikinisho bitandukanye bagenewe bibashimisha.
Musa Abdallah, w’imyaka umunani, ati “Kubera ko nabaye uwa mbere mu ishuri, nasabye mama igihembo cyo kunzana muri Expo none yabinkoreye. Icyanshimishije cyane ni ukwicunda hamwe n’abandi bana”.
Bizimungu Thiery, wiga mu mwaka wa gatanu ubanza, ati “Nashimishijwe no kuza gukina hano, hanyuma papa angurira “ice cream” n’ibindi byinsi byiza”.
Uwase wiga mu wa mbere w’amashuri abanza, we ati “Naje gutemebera ndanakina mu byo kuzenguruka, icyuma kinjyana hejuru numva ari byiza”.
Ababyeyi na bo baherekeje abana babo bavuga ko ari byiza guha umwanya abana bakidagadura. Umwe muri bo ati “Nazanye uyu mwana kuko nari narabimwemereye. Yitwaye neza mu ishuri biba ngombwa ko nshaka umwanya ngo muzane akine, bityo atangire igihembwe yishimye”.
Undi ati “Twaje hano n’abana ngo bakine n’abandi kuko tuzi ko iyi mikino ibagwa neza. Twabaguriye ice cream, jus, amata n’inkweto za masayi cyane ko byagabanyirijwe ibiciro, ibi byose bikaba ari mu rwego rwo kubashimisha”.
Imikino iri muri Expo 2016 ikunze kuryohera abana ni kwicunda ku kintu kinini kirimo umwuka, kuzengurutswa mu kirere n’icyuma cyabugenewe bicaye mu dutebe, gutwara imodoka ndetse no kugendesha ubwato mu mazi aho buri mwana aba agashya.
Kuri buri mukino umwana bamwishyurira amafaranga y’u Rwanda 1000, bakamuha iminota agomba kumara.
VIDEO: Dore uko washimisha umwana wawe muri Expo 2016


text:
Kuva tariki ya 04 nimugoroba kuzageza tariki ya 08/12/2017 mu gitondo, Abapasiteri n’Abepisikopi ba Province y’Itorero Angilikani mu Rwanda bose bateraniye mu mwiherero muri Diyoseze ya Shyogwe, mu Karere ka Muhanga.
Kubera umubano usanzwe uri hagati y’Itorero Angilikani mu Rwanda na Kiliziya Gatulika muri rusange, by’umwihariko hagati ya Diyoseze ya Shyogwe na Diyoseze ya Kabgayi, uyu munsi tariki ya 06/12/2017, Nyiricyubahiro Musenyeri wa Diyoseze ya Kabgayi, Smaragde Mbonyintege yasuye abateraniye mu mwiherero wa kane uhuza Abapasiteri bose n’Abasenyeri ba PEAR aho bateraniye i Shyogwe.
Ubutumwa yabagejejeho bwibanze gushima ubufatanye buranga ayo matorero yombi. Yagize ati urebye twamaze kugera ku bufatanye busesuye hagati y’abakirisitu gatulika n’abangilikani. Mu butumwa bwe kandi Nyiricyubahiro Musenyeri Smaragde yasabye abateraniye mu mwiherero ko bagomba kwibuka ko ari abakirisitu mbere yo kuba Abapasiteri n’Abasenyeri. Yababwiye ko ubukirisitu aribwo bubakiza mu bupasiteri cyangwa ubusenyeri bwabo nkuko byavuzwe na Mutagatifu Gusitini.
By’umwihariko yababwiye Abapasiteri ko kugira ngo basohoze neza umuhamagaro wabo bakwiye kwita:
- Ku mibanire yabo n’Abepisikopi babayobora: Umupasiteri n’Umwepisikopi we bagomba kuganira bakajya inama ku murimo ;
- Ku mibanire yabo na bagenzi babo b’abapasiteri bakorana umurimo: Umupasiteri agomba kumenya ko hari bagenzi be basangiye umurimo kandi bakaba buzuzanya;
- Ku mibanire yabo n’abakirisitu: Abapasiteri bagomba gukunda abakirisitu bayoboye ndetse bakaba banabapfira bibaye ngombwa (amour pastoral);
- Ku mibanire yabo n’Imana (relation avec Dieu): Abapasiteri bagomba gusenga. Mu gihe umupasiteri asenga bikamunanira, akwiye kurushaho gusenga.
Buri gihe umupasiteri agomba kwibaza iki kibazo : « Ku bwanjye Yesu ni nde ? » Yesu ni Umushumba mwiza. Pasteur nawe agomba kuba umushumba mwiza akurikije urugero rwa Yesu. Mugusoza Nyiricyubahiro Musenyeri Smaragde yibukije abari mu mwiherero ko kuba Pasiteur atari ukumenya kwigisha neza ahubwo ari ukugira ubuhamya bwiza. Ibi bishatse kuvuga ko Pasteur agomba kuvuga ibintu bimurimo koko.